STRATEGI HADAPI TUNTUTAN WARIS SULU

Kita tidak boleh mengambil pendekatan politik sempit untuk faedah domestik apabila berdepan ancaman kedaulatan wilayah dari musuh kita yang berada di luar. Sebaliknya kita perlu mengambil pendekatan patriotik demi keutuhan negara. Seperti motto Malaysia: Bersatu Teguh; Bercerai Roboh.
Ancaman Waris Kesultanan Sulu adalah ugutan yang nyata, bukan diada-adakan. Dari isu wilayah berjiran, Malaysia dan Filipina, kini isu tuntutan tersebut telah menjadi isu global dan antarabangsa. Kedaulataan Malaysia sekarang sudah jadi buah mulut dan di jaja-jaja di tribunal timbangtara dan mahkamah antarabangsa di Eropah sana.
Malaysia boleh jadi bangkrap jika tuntutan Waris Kesultanan Sulu sebanyak AS$14.92 bilion (RM62.59 bilion) berjaya mereka perolehi. Isu ini sekarang bukan isu meriam, senapang dan peluru. Ia kini sudah jadi isu perundangan antarabangsa (international laws).
Kerajaan Perikatan Nasional (PN) + Barisan Nasional (BN) tidak boleh berhujah kepada dunia bahawa hal ini bukan kesalahan mereka. Mereka tidak boleh berkata : “Ini kesalahan kerajaan Pakatan Harapan (PH) yang lalu”.
Begitu juga mantan-mantan Perdana Menteri dan menteri-menteri PH tidak boleh melepaskan tanggunjawab mereka dan berkata, bahawa hal ini bukan salah mereka tetapi ini kecuaian Perdana Menteri Najib Razak dan kerajaan BN yang terdahulu. Undang-undang pentadbiran dalam Malaysia dan di pentas antarabangsa tidak beroperasi sedemikian. Tanggungjawab kerajaan Malaysia terhadap komitment dalam negeri dan di peringkat antarabangsa adalah berterusan tidak terhenti-henti. Apa juga keputusan yang dibuat atau yang ditinggalkan dari dibuat (omission) dipikul kesannya oleh kerajaan-kerajaaan yang berikutnya.
Jadi usaha menyalahkan kecuaian dan tindakan Perdana Menteri Najib Razak dalam isu tuntutan Waris Kesultanan Sulu boleh dibuat, boleh dilakukan. Tetapi ini hanya untuk mendapat skor politik semasa bagi faedah politik sementara dalam pilihanraya umum yang akan sampai tidak lama lagi. Tetapi tindakan menyalahkan bekas PM Najib tidak akan membantu usaha Malaysia untuk mencabar keputusan tribunal timbangtara di Mahkamah Perancis.
Begitu juga bagi golongan yang anti-PH dengan berusaha untuk menyalahkan Peguam Negara kerajaan PH, Tommy Thomas kerana mengirim surat kepada peguam Waris Kesultanan Sulu yang boleh dianggap sebagai pengiktirafan terhadap kesahihan tuntutan Kesultanan Sulu, mungkin juga ada asasnya sama seperti ada asasnya menyalahkan Najib Razak kerana memberhentikan pembayaran kepada Waris Kesultanan Sulu pada tahun 2013 selepas berlakunya kejadian pencerobohan di Timur Sabah oleh tentera waris Kesultanan Sulu. Jika ada laporan polis hendak dibuat terhadap Tommy Thomas dan Najib Razak boleh sahaja dilakukan.
Tidak ada salahnya sekadar membuat laporan polis. Tetapi ia hanya sekadar mencapai kepentingaan politik tempatan. Boleh saja diteruskan tetapi percayalah ia tidak membawa apa-apa kesan terhadap kes tuntutan ini yang sekarang sedang berada di Mahkamah Perancis.
Dalam adab menghadapi musuh bersama dari luar, maka ada strategi yang perlu dipakai. Tidak kiralah siapa kerajaan yang sedang mentadbir Malaysia sekarang (selagi ia sah di sudut de facto dan de jure),maka semua pihak, rakyat dan parti-parti politik perlu bersatu menghadapi isu tuntutan waris Kesultanan Sulu ini terhadap harta kerajaan Malaysia di luar negara.
Bukan harta milik Petronas sahaja sedang dituntut dan diugut, tetapi harta-harta Malaysia yang lain juga. Kenapa Waris Kesultanan Sulu memilih harta milik Petronas? Jawapannya, pertama kerana Petronas banyak harta di seluruh dunia. Kedua, kerana jenama atau “branding” Petronas dikenali di seantero dunia dalam perlumbaan kereta F1 yang bersifat global itu. Imej Petronas sangat dikenali di planet bumi.
Secara serius, yang perlu dilihat, disemak dan diteliti ialah apakah tindakan kerajaan Perdana Menteri Ismail Sabri sekarang? Ismail Sabri yang dibantu oleh Jemaah Menteri atau kabinet pimpinaannya secara tanggungjawab bersama atau kolektif. De facto Menteri Undang-Undang Dr Wan Junaidi bersama Peguam Negara Idris Harun sekarang bersama Perdana Menteri dan Kabinet memikul tanggungjawab di baris hadapan (frontliners) untuk menghadapi tuntutan Waris Kesultanan Sulu dari sudut perundangan antarabangsa. Buat masa ini di Mahkamah Perancis.
Rakyat Malaysia perlu bertenang dan bersabar. Kita berikan kepercayaan dan sokongan kepada Kerajaan yang ada sekarang untuk menghadapi isu serius ini. Persoalan yang saya ingin kemukakan adalah persoalan undang-undang prosedure atau tatacara.
Perlu difahami bahawa keputusan apapun juga tribunal timbangtara bukannya keputusan muktamad sebuah mahkamaah. Keputusan tribunal timbangtara tidak bersifat muktamad kerana ia boleh dicabar di mahkamah. Dalam kes sekarang ini keputusan tribunal timbangtara yang telah diperolehi oleh Waris Kesultanan Sulu itu boleh dicabar di Mahkamah Perancis.
Persoalan relevan yang seluruh rakyat Malaysia perlu bertanya ialah adakah Kerajaan Malaysia telah memfailkan rayuan di Mahkamah Perancis dalam tempoh masa yang dibenarkan oleh sistem Mahkamah Perancis (dalam prosedure merayu sesuatu keputusan tribunal timbangtara). Kalau Kerajaan Malaysia melalui Jabatan Peguam Negaranya telah berbuat rayuan dalam tempoh masa yang dibenarkan, maka Kerajaan Malaysia telah melakukan langkah yang betul. Tetapi jika sebaliknya, maka Kerajaan telah melakukan satu kecuaian yang serius. Kerajaan yang cuai wajib dihukum oleh rakyat dalam pilihanraya umum yang akan datang.
Bergerak ke hadapan secara bersangka baik, bahawa apabila udang-undang prosedural telah dipenuhi maka Kerajaan Malaysia melalui Jabatan Peguam Negara hendaklah pula menumpukan isu substiantif (isu sebenar atau isu pokok) undang-undang dalam menghadapi tuntutan waris Kesultanan Sulu itu.Matlamat kita bersama ialah mengalahkan dan menewaskan di mahkamah tuntutan Waris Kesultanan Sulu tersebut secara perundangan dengan muktamad.
Tanggungjawab kini terserah kepada Kerajaan pimpinan Ismail Sabri dan Peguam Negara Idris Harun.
Kerajaan Ismail Sabri mendapat sumber kuasanya bukan di tepi jalanraya, tetapi dari Parlimen juga. Jadi Speaker Dewan Rakyat dan Dewan Negara mesti bersikap bertanggungjawab supaya membenarkan sebarang usul berkenaan tuntuan Waris Kesultanan Sulu ini dibahaskan di Parlimen.
Sila benarkan ahli-ahlu parlimen yang dipilih rakyat untuk bersuara dan berbahas dalam isu yang menyentuh kedaulatan negara. Jika di pihak kerajaan tidak mahu mendedahkan kepada dunia umum apa strategi yang sedang dan akan diambil dalam menghadapi tuntutan Waris Kesultanan Sulu itu, ia tidak bermakna menutup sepenuhnya ruang untuk berbahas isu tersebut di Parlimen.
Dalam hal ini peranan Perdana Menteri sebagai seorang pemimpin supaya jangan lari dan jangan mengambil jalan selamat sahaja. Perdana Menteri yang patriotik dan amanah serta bertanggungjawab dalam hal kedaulatan negara mesti berdiri di Parlimen memberikan komitmentnya untuk mempertahanakan kedaulatan Sabah dan kedaulatan Malaysia. Tugas ini bukan tugas Menteri Undang-undang Dr Wan Junaidi. Tetapi ini tugas seorang Perdana Menteri.
Demi melindungi strategi kerajaan, PM Ismail Sabri tidak perlu memberi jawapaan detail atau terperinci. PM tidak perlu mengemukakan strategi dan langkah-langkah rasmi kerajaan untuk menghadapi isu perundangan tuntutan Waris Kesultanan Sulu.
Ucapan Perdana Menteri di Parlimen memadai sekadar secara umum tetapi ia memberi keyakinan kepada rakyat. Pernyataan seorang Perdana Menteri di Parlimen Malaysia di Dewan Rakyat amat dituntut. Tidak ada gunanya mengadakan taklimat tertutup hanya kepada ahli-ahli Parlimen bagi memberi kefahaman tentang isu tuntutan waris kesultanan Sulu di sebuah hotel lima bintang tak jauh dari Parlimen.
222 orang ahli Parlimen Malaysia di seluruh negara tidak dipilih untuk jadi Ahli Hotel. Mereka dipilih untuk jadi ahli parlimen. Maka sebuah kerajaan yang bermaruah mesti memberi taklimat atau penerangan kepada seluruh ahli parlimen yang dipilih rakyat di dewan yang mulia iaitu di Dewan Rakyat.
Speaker dan Perdana Menteri sebagai Ketua Majlis Dewan Rakyat perlu fahami prinsip demokrasi berparlimen ini.
Hassan Abdul Karim
Ahli Parlimen Pasir Gudang
Anggota Jawatankuasa Pilihan Khas Hak Asasi Dan Hak-hak Di Bawah Perlembagaan Parlimen ke-14
23 Julai 2022 (Sabtu)

0

0

votes
Article Rating
Kongsikan artikel ini


BUANG MASA TUNGGU KEPUTUSAN ROS DAN GERAKKAN JENTERA PRU15, UMNO PATUT BERANI ADAKAN PEMILIHAN LEBIH DULU

UMNO dan BN ketika ini sedang rancak menyusun dan memperkemas jentera di beberapa negeri bagi menghadapi PRU15 yang entah bila tarikhnya.
Timbalan Presiden UMNO selaku Pengarah Pilihanraya BN, Mohamad Hasan dalam minggu lalu telah mengadakan perjumpaan dengan jentera pilihanraya di Perlis dan Kedah.
Beberapa pemimpin lain juga turut menyantuni jentera di negeri yang berbeza, selain ada juga UMNO bahagian-bahagian yang mengadakan kursus pilihanraya di Janda Baik dan lain-lain destinasi.
Seolah-olah dengan apa yang dilakukan UMNO ini pilihanraya sudah dekat benar tarikhnya.
Tetapi, harus diingat tarikh PRU15 ditentukan oleh Perdana Menteri, Ismail Sabri Yaakob dan bukan oleh pemimpin UMNO yang berkelompok di Menara Datuk Onn, WTC dan sibuk memperkemaskan jentera itu.
Pemimpin UMNO, terutama kluster mahkamah atau penyokongnya sekadar boleh berangan atau mencadangkan saja sekian-sekian tarikh untuk diadakan PRU15, namun semuanya terpulang kepada Perdana Menteri.
Yang nyata, belum ternampak lagi ada tanda-tanda Ismail Sabri mahu membubarkan Parlimen dalam waktu terdekat ini.
Sibuk buat kursus pilihanraya, lancar jentera di sana sini dan barangkali ada yang tidur pun pakai baju BN, entah-entah tahun depan baru Parlimen dibubarkan.
Maka, tidakkah apa yang dilakukan oleh UMNO sekarang ini adalah kerja sia-sia belaka?
Bakal pengundi tengah susah dan tak cukup makan, adakah ia dipedulikan?
Yang keduanya, UMNO masih menunggu dan berharap cadangan pindaan perlembagaan parti itu akan diluluskan oleh RoS atau Jabatan Pendaftar Pertubuhan.
Tempoh 60 hari sebagaimana sepatutnya sudah pun luput pada 16 Julai lalu dan RoS dilaporkan tidak dapat membuat keputusan kerana masih ada dokumen yang tidak lengkap.
Dilaporkan Setiausaha Agung UMNO, Ahmad Maslan telah menghantar lapan dokumen tambahan kepada RoS dan dengan itu, beliau berharap dalam tempoh seminggu atau dua minggu akan datang, pindaan itu tiada masalah lagu untuk diluluskan.
Namun, meskipun RoS meminta dokumen tambahan, pindaan perlembagaan itu lebih terdedah kepada kemungkinan tidak diluluskan.
Jika RoS serius dan mahu memberi kelulusan, mereka sepatutnya meminta dokumen tambahan itu lebih awal lagi dan bukan setelah berlalunya tempoh 60 hari.
Mahu tidak tahu, menunggu keputusan RoS ini sebenarnya satu lagi kerja sia-sia oleh UMNO.
Lebih parah nanti kalau tunggu punya tunggu, tapi akhirnya cadangan pindaan itu tidak diluluskan oleh RoS.
Dalam hal ini, UMNO mesti segera berhenti membuang masa dan membuat kerja sia-sia.
Hentikan dulu sebarang persiapan untuk menghadapi PRU15 atau terus menunggu keputusan RoS.
Apa yang UMNO patut dan wajar lakukan sekarang ialah segera memuktamadkan untuk mengadakan pemilihan parti pada tahun ini dan menetapkan tarikh mesyuarat cawangan, bahagian dan Perhimpunan Agung sebelum berakhir kalender 2022.
Laksanakan pemilihan dahulu dan bersedialah untuk menampilkan wajah baru UMNO sebelum berhadapan undi rakyat dalam PRU15 akan datang.
Selepas itu barulah ditumpukan kepada PRU15 dan berkenaan pindaan perlembagaan, sama ada diluluskan atau tidak oleh RoS, UMNO harus menyasarkannya untuk masa depan dan bukan sebelum pemilihan yang terdekat ini.
Ini sekaligus dapat memperlihatkan kepimpinan UMNO ada keberanian dan sedia menghadapi perubahan.
Usah difikir siapa menang, siapa kalah dan sama ada kluster mahkamah akan tersisih atau mampu bertahan berikutan pemilihan itu kerana yang harus difikirkan akhirnya ialah kemenangan parti dalam pilihan raya.
Wajah baru atau wajah lama yang bersalut kluster mahkamah bakal menerajui UMNO, biarlah ianya ditentukan oleh ahli-ahli parti sendiri melalui kata putus akar umbi melalui pemilihan.
Dengan itu, ahli-ahli UMNO akan diberi mandat untuk menentukan wajah pemimpin mana yang mereka harapkan untuk membawa kemenangan atau menempah kekalahan dalam PRU15 akan datang.
– ShahbudinHusin 24/07/2022.

0

0

votes
Article Rating
Kongsikan artikel ini


BICARA RASUAH ZAHID HAMIDI – ULTRA KIRANA SERLAH JIJIKNYA TAHAP AMALAN ITU DI NEGARA KITA

Hari demi hari, berdasarkan keterangan-keterangan saksi dalam perbicaraan rasuah sistem visa luar negara melibatkan Presiden UMNO, Ahmad Zahid Hamidi dengan Ultra Kirana Sdn Bhd (UKSB), syarikat yang diberi projek tersebut, serlahan paling nyata ialah ia memperlihatkan tahap rasuah di negara kita sudah di tahap yang begitu parah dan jijik sekali.
Pertama, dengan nama-nama yang dicatat dalam buku lejar sebagai telah menerima wang daripada UKSB, syarikat tersebut seolah-olah begitu bebas menabur wang di sana sini kepada orang-orang berpengaruh.
Jika begitu banyak wang telah ditabur kepada sejumlah nama yang dicatatkan dalam buku lejar, selain kepada Zahid Hamidi sendiri yang dilaporkan menerima secara bulanan dalam mata wang Singapura, berapakah pendapatan dan keuntungan UKSB setiap tahun?
Apakah ia bermakna melalui projek visa itu, kemasukan rakyat asing, terutama daripada China ke negara kita begitu bebas dan tanpa kawalan?
Kedua, malah dikira sangat tertonjol jijiknya ialah kerana ahli-ahli politik yang ada kuasa nampaknya begitu mudah disogok dengan wang ringgit oleh UKSB.
Rasanya inilah kes rasuah di mana paling ramai ahli politik dikaitkan telah menerima wang.
Daripada sekian nama ahli politik yang disenaraikan, paling mengejutkan tentunya bila mana nama Tun Mahathir Mohamad pun terkait sama didakwa menerima wang daripada UKSB melalui seorang anak saudaranya.
Jika ahli-ahli politik sudah sedemikian rupa wajahnya, menerima saja wang asal diberi, apakah yang boleh kita harapkan daripada mereka untuk berkhidmat kepada rakyat dan negara?
Masihkah kita mahu mempercayai ahli-ahli politik mengurus negara dan membela nasib kita?
Walaupun beberapa nama yang disebut menerima wang daripada UKSB sebelum ini dilaporkan telah menafikannya dan mendakwa tidak mengenali syarikat tersebut, penafian semata-mata belum secara automatik membersihkan nama mereka.
Apakah nama mereka saja-saja ditulis dalam buku lejar?
Pihak berkuasa perlu menyiasat semua nama yang disebut di mahkamah itu, khusus tentang akaun bank dan butiran perbelanjaan dalam tempoh selepas mereka didakwa menerima wang daripada UKSB itu.
Janji pihak berkuasa sebagaimana kenyataan Menteri di Jabatan Perdana Menteri, Wan Junaidi Tunku Jaafar bahawa SPRM akan memanggil semua nama yang dicatatkan dalam buku lejar UKSB belum memadai selagi mereka tidak disiasat dengan segera.
Malah, jika terbukti pemberian wang itu berunsur rasuah, semua mereka hendaklah juga didakwa di mahkamah bersama-sama dengan Zahid Hamidi.
Cakap-cakap bahawa Zahid Hamidi lebih mudah terlepas kerana ramai ahli politik lain turut menerima wang sepertinya juga bukanlah hujah yang kukuh.
Dengan lebih ramai dikaitkan turut menerima wang daripada UKSB, Zahid Hamidi sebenarnya semakin sukar menuju jalan keluar.
Dalam pada itu, melihat keterangan beberapa pihak yang mewakili UKSB berhubung pemberian wang kepada Zahid Hamidi dan ahli-ahli politik lain yang dinamakan dalam buku lejar itu, tidak memadai sekadar meletakkan mereka sebagai saksi pendakwa saja.
Sebagaimana penerima rasuah didakwa di mahkamah, pemberi rasuah juga harus didakwa sama.
Tanpa pemberi, tidak mungkin ada penerima.
Tidak akan berbunyi apa-apa jika hanya sebelah tangan yang bertepuk.
Hanya dengan mendakwa secara menyeluruh – pemberi dan penerima – kalau pun tidak dapat menghapuskan sama sekali amalan rasuah, sekurang-kurangnya bentuk pencegahan yang dilaksanakan itu lebih ditakuti dan menakutkan semua orang untuk mendekati perbuatan terkutuk itu. –
ShahbudinHusin 25/07/2022.

0

0

votes
Article Rating
Kongsikan artikel ini


TUN M TURUT DINAMA PENERIMA DANA POLITIK RM2.6 JUTA DARIPADA ULTRA KIRANA

Dr Mahathir Mohamad dinamakan sebagai salah seorang individu yang menerima RM2.6 juta sebagai derma politik daripada Ultra Kirana Sdn Bhd (UKSB) untuk partinya ketika itu, Bersatu, selepas pilihan raya umum ke-14 (PRU14).
Bekas pengurus pentadbiran UKSB, David Tan memberitahu Mahkamah Tinggi pada perbicaraan rasuah Ahmad Zahid Hamidi hari ini wang itu diserahkan melalui anak saudara Mahathir, Rahmat Abu Bakar.
Bagaimanapun, ketika diperiksa balas peguam Zahid, Ahmad Zaidi Zainal, Tan berkata beliau tidak pasti sama ada Rahmat pengarah Giromakro Sdn Bhd.
Zaidi:

Mengapa beri derma RM2.6 juta kepada Rahmat?
Tan:

Sebagai dana politik untuk Mahathir dan Bersatu.
Wang itu dikatakan diberi kepada Rahmat selepas PH memegang kuasa susulan PRU14 dan Mahathir menjadi perdana menteri buat kali kedua.
Pada 17 Jun, Tan memberi keterangan bahawa menteri dalam negeri bawah pentadbiran PH ketika itu, Muhyiddin Yassin, turut menerima RM1.3 juta daripada UKSB.
Tan menjelaskan lebih lanjut hari ini bahawa wang itu diserahkan kepada Pengarah SHH Resources Bhd Teo Wee Cheng, yang juga teman rapat Muhyiddin.
“Wang itu juga diberikan sebagai derma politik untuk membantu Muhyiddin,” katanya.
Zaidi:

Adakah tertuduh (Zahid) juga terima derma politik daripada UKSB?
Tan:

Ya.
Zaidi:

Adakah anda nampak Mahathir dan Muhyiddin duduk bersama tertuduh (Zahid) di kandang (tertuduh)?
Tan:

Tidak.
Saksi pendakwaan ke-17 itu turut berkata, bayaran tersebut dibuat kepada “menteri, ahli politik, dan penjawat awam” dan beliau menyimpan lejar bayaran antara 2014 dan 2018 dalam fail lembaran hamparan di komputer ribanya.
Difailkan bawah nama kod, beliau turut menamakan penerima lain, termasuk bekas ketua menteri Sabah Shafie Apdal, bekas menteri luar Anifah Aman, dan bekas timbalan menteri luar Reezal Merican Naina Merican.
Bagaimanapun, Tan tidak mendedahkan jumlah khusus yang dibayar kepada Shafie, Anifah dan Reezal.
UKSB ialah firma yang mengendalikan sistem visa asing (VLN) untuk pelancong China, yang dilantik oleh kerajaan pada 2016.
Syarikat itu dibabitkan dalam kes terhadap Zahid, yang dibicarakan atas 33 tuduhan rasuah.
Terdahulu, mahkamah mendengar keterangan daripada bekas pengarah UKSB Harry Tan dan Wan Quoris Shah Wan Abdul Ghani bahawa syarikat tersebut membayar wang tunai jutaan dolar Singapura kepada Zahid dari 2014 hingga 2018 berhubung kontrak VLN itu.
Wan Quoris memberitahu mahkamah, bayaran kepada Zahid itu bertujuan untuk mengukuhkan kedudukan syarikat tersebut sebagai kontraktor Kementerian Dalam Negeri.
Katanya, dengan bayaran itu, UKSB bukan sahaja menjamin sokongan daripada Zahid, malah mengurangkan gangguan persaingan daripada syarikat lain.
Perbicaraan di hadapan hakim Yazid Mustafa diteruskan.
Sumber –
https://www.freemalaysiatoday.com/category/bahasa/tempatan/2022/07/25/dr-m-juga-terima-derma-politik-rm2-6-juta-kata-saksi/

0

0

votes
Article Rating
Kongsikan artikel ini


EGO ANNUAR MUSA SEPERTI INI HANYA MENYUSAHKAN LAGI PERDANA MENTERI

Ternampak sombong dan ego benar reaksi Annuar Musa ketika ditanya wartawan berhubung idea pemotongan gaji para menteri di ketika inflasi ini.
Kalau pun tidak setuju, Annuar seharusnya lebih berhemah serta menunjukkan sikap lembut dalam memberi reaksinya.
Memberi reaksi dengan menampakkan sikap sombong dan ego hanya menyusahkan lagi Perdana Menteri dan meletakkan kerajaan terus tersisih daripada hati rakyat.
Sementara Ismail Sabri Yaakob diketahui sentiasa berusaha membuatkan rakyat lebih bersama kerajaan, sikap Annuar ini adalah kontradiksi yang langsung tidak membantu Perdana Menteri.
Atau Annuar memang mahu menyusahkan Ismail Sabri dan agar kerajaan ini tidak beroleh sokongan kukuh daripada rakyat?
Dalam menyanggah idea pemotongan gaji untuk menteri, Annuar yang juga Menteri Komunikasi dan Multimedia mencabar pihak yang memberi cadangan tersebut agar menamakan negara yang berjaya menurunkan kadar inflasi melalui perlaksanaan langkah itu.
Menurut beliau, walaupun gaji setiap menteri dipotong, jumlah penjimatannya tidak memadai untuk mengubah keadaan inflasi yang dihadapi negara.
“Bolehkah anda namakan satu negara yang berjaya turunkan inflasi dengan memotong gaji menteri?” soalnya.
“Katakan anda potong RM10,000 daripada gaji setiap menteri, gandakan dengan 36 (jumlah menteri dalam kabinet), berapa yang anda dapat?
“Bolehkah anda beri jaminan kepada saya yang inflasi akan selesai (dengan cara ini) dan harga barang tak (akan) naik?
“Tolonglah, jangan main politik,” tempelak Annuar lagi.
Kenapa Annuar perlu bersikap sombong dan ego, malah siap melontarkan cabaran lagi?
Ternampak dalam hal ini, barangkali disebabkan tahap keegoan dan kesombongan dalam dirinya begitu tinggi, Annuar jadi tidak begitu faham berkenaan isu ini dan manfaat di sebaliknya.
Memanglah pemotongan gaji menteri tidak mampu menyelesaikan sepenuhnya masalah inflasi dan menurunkan harga barang, tetapi setidak-tidaknya ia dapat membantu ke arah itu.
Melalui potongan gaji yang dilakukan, wang tersebut boleh digunakan untuk perkara-perkara yang boleh memberi faedah kepada rakyat berbanding jika pemotongan tidak dilakukan, menteri-menteri lebih mungkin membelanjakannya untuk membeli cigar, selipar berjenama, jaket mahal dan seumpamanya.
Lagi pula, adakah menteri jadi miskin dan hilang aura sebagai pemimpin jika gaji dikurangkan?
Lebih daripada itu, yang terpenting sekali melalui pemotongan gaji itu dapat menunjukkan para menteri ada perasaan simpati kepada nasib rakyat yang sedang menderita dan kesusahan ketika ini.
Apabila Annuar menolak mentah-mentah idea pemotongan gaji, bahkan menyelitkan sikap sombong dan ego, gambarannya ialah beliau tidak bersimpati dengan rakyat.
Apakah begitu sikap seorang pemimpin?
Bukankah Khalifah Umar Al-Khatab ada berpesan – seburuk-buruk pemimpin adalah mereka yang berada dalam kekenyangan di ketika rakyat sedang kelaparan.
Pernahkah Annuar berasa lapar sejak jadi menteri?
– ShahbudinHusin 26/07/2022.

0

0

votes
Article Rating
Kongsikan artikel ini


NAJIB PECAT SHAFEE, LANTIK ZAID IBRAHIM UNTUK TENTUKAN NASIBNYA DI RAYUAN AKHIR KES SRC

Datuk Seri Najib Razak memberhentikan khidmat peguam Tan Sri Muhammad Shafee Abdullah dan peguam daripada firma Tetuan Shafee & Co daripada mewakilinya dalam rayuan akhir kes penyelewengan dana RM42 juta milik SRC International Sdn Bhd.
Bekas perdana menteri itu yang memberhentikan Tetuan Shafee & Co yang mewakilinya dalam kes

SRC International

sejak 4 Julai 2018, semalam dengan serta-merta, melantik firma guaman Tetuan Zaid Ibrahim Suffian TH Liew & Partners (“ZIST”) sebagai peguam cara baharu.
Perkara berkenaan dimaklumkan oleh firma guaman Tetuan Shafee & Co melalui sepucuk surat Pemakluman Perberhentian Kaunsel dan Peguam Cara kepada pejabat Timbalan Pendaftar Mahkamah Persekutuan bertarikh hari ini.
Melalui surat itu, Tetuan Shafee & Co menyatakan bahawa firma guaman itu menerima surat daripada Najib pada jam 5 petang semalam, yang memberhentikan Muhammad Shafee dan peguam cara lain daripada firma berkenaan dengan serta-merta daripada mewakilinya dalam rayuan akhir kes SRC International.
Menerusi surat yang sama, firma itu menyatakan bahawa Najib memaklumkan yang beliau melantik Tetuan Zaid Ibrahim Suffian TH Liew & Partners (ZIST) sebagai peguam cara baharu.
“Sehubungan itu, pihak kami sedang berusaha melengkapkan proses penyerahan dokumen secara fizikal dan digital kepada ZIST, yang dijangka dapat diselesaikan selewat-lewatnya pada hari ini,” kata surat itu.
Firma guaman Tetuan Shafee & Co dilantik mewakili

Najib

sejak beliau dituduh dalam kes SRC International pada 4 Julai 2018.
Pada 21 Julai lalu, Mahkamah Tinggi menolak permohonan Queen’s Counsel (QC) atau Peguam Diraja dari United Kingdom,

Jonathan Laidlaw

untuk mewakili Najib dalam rayuan akhir kes berkenaan.
Pada 25 Januari lalu, Najib melalui Muhammad Shafee dalam sepucuk surat dialamatkan kepada Setiausaha Ketua Hakim Negara, memohon supaya Najib dibenarkan untuk diwakili seorang QC iaitu peguam kanan paling senior dan berpengalaman dari United Kingdom.

Permohonan itu dibuat atas alasan QC mempunyai kepakaran untuk menasihati dan berpengalaman mengendalikan rayuan akhir Najib yang sangat kompleks dan membabitkan isu serta persoalan perundangan baharu, bukan sahaja dalam bidang kuasa negara ini, malah di negara Komanwel.
Pada 8 Disember tahun lalu, Mahkamah Rayuan mengekalkan sabitan salah serta hukuman

penjara 12 tahun

dan denda RM210 juta yang dikenakan oleh Mahkamah Tinggi Kuala Lumpur ke atas Najib selepas didapati bersalah atas tujuh pertuduhan membabitkan penyelewengan dana. SRC International.
Sehari sebelum itu, mahkamah sama menolak permohonan Najib untuk memasukkan bukti dan keterangan baharu dalam

rayuannya
berhubung pembabitan bekas Gabenor Bank Negara, Tan Sri Zeti Akhtar, yang didakwa bersekongkol dengan ahli perniagaan dalam buruan, Jho Low atau Low Taek Jho bagi memudahkan Jho Low menyeleweng dana 1Malaysia Development Berhad (1MDB) dan anak syarikatnya SRC International.
Rayuan akhir itu dijadualkan didengar selama 10 hari bermula pada 15 Ogos ini.
Sumber –
https://www.google.com/amp/s/www.bharian.com.my/amp/berita/nasional/2022/07/980364/najib-pecat-shafie-lantik-firma-zaid-ibrahim-kendali-kes-rasuah-src
Sementara itu, Najib Razak yakin pelantikan barisan peguam baharu akan memberikan perspektif berbeza dalam pembelaan rayuan akhir kes penyelewengan dana RM42 juta milik syarikat pelaburan negara, SRC International Sdn Bhd.
Bekas Perdana Menteri itu berkata, penukaran barisan peguam itu dilakukan selepas Queen’s Counsel (peguam kanan dari United Kingdom),
Jonathan Laidlow

tidak diterima masuk untuk mewakilinya dan selepas berunding dengan peguam di Singapura dan peguam bela kanan India berhubung perkara itu.
Ahli Parlimen Pekan itu mengesahkan pelantikan

Tetuan Zaid Ibrahim

Suffian TH Liew & Partners (ZIST) sebagai peguamcara dan Kaunsel (peguam), Hisyam Teh Poh Teik sebagai peguam utama serta Liew Teck Huat dan Rueben Mathiaravanam sebagai peguam bersama.
“Pelantikan itu berkuat kuasa semalam. Peguam cara terdahulu iaitu Shafee & Co dan peguam Tan Sri Muhammad Shafee Abdullah akan terus bertindak sebagai peguam cara dan peguam dalam semua kes lain membabitkan di mahkamah.
“Saya ingin merakamkan sokongan dan penghargaan kepada seluruh pasukan guaman atas komitmen dan usaha berterusan mereka dalam memastikan saya mendapat perbicaraan yang adil.
“Adalah tidak adil bagi media untuk membuat kesimpulan atau melaporkan bahawa Shafee & Co disingkirkan daripada kes ini,” katanya dalam kenyataan hari ini.
Sumber –
https://www.google.com/amp/s/www.bharian.com.my/amp/berita/nasional/2022/07/980545/najib-yakin-pasukan-peguam-baharu-beri-perspektif-berbeza-pembelaan

0

0

votes
Article Rating
Kongsikan artikel ini


KITA PATUT KETAWA ATAU MENANGIS DENGAN BERITA INI?

Kerajaan Kelantan melihat sikap rakyat negeri itu sendiri menjadi punca ramai daripada mereka mencari rezeki di luar walaupun peluang pekerjaan banyak di tempat asal mereka.
Timbalan Menteri Besar Kelantan Mohd Amar Abdullah berpendapat antara sikap anak-anak negeri itu ialah suka merantau kerana mereka kurang berminat terus berada di negeri terbabit.
“Kurang minat dalam kalangan anak-anak Kelantan untuk bekerja di Kelantan – itu yang saya tengok.
“Bukan mereka tidak tahu ada peluang pekerjaan tetapi mungkin sikap anak Kelantan ini tidak suka berada dalam negeri, dia suka merantau,” katanya.
Mohd Amar yang juga naib presiden PAS berkata masalah sebenar ialah sikap dan usaha mahu menggalakkan mereka untuk terus berada di Kelantan dan bekerja di negeri sendiri.
Adun Panchor itu berkata demikian ketika tampil sebagai paneli majlis Makan Malam: Dialog Kemakmuran Ekonomi dan Pembangunan Kelantan 2022 di Kota Bharu, malam tadi.
Terdahulu dia ditanya sama ada kerajaan negeri akan mewujudkan platform tertentu atau tidak supaya majikan dapat menghebahkan maklumat peluang pekerjaan di negeri itu.
Mungulas lanjut Mohd Amar berkata, dia sendiri tidak pasti sama ada maklumat mengenai peluang pekerjaan itu sampai atau tidak sampai kepada rakyat.
Bagaimanapun dengan memberi contoh, dia dimaklumkan oleh pihak syarikat perladangan yang menyatakan banyak peluang pekerjaan tersedia tetapi tetap tidak menjadi pilihan anak tempatan.
“Misalnya dalam bidang perladangan banyak peluang kerja, tapi saya dimaklumkan oleh syarikat-syarikat kelapa sawit menyatakan rakyat tempat tidak berminat.
“Walaupun gajinya agak tinggi, tetapi mereka tak minat bekerja di ladang kelapa sawit. Jadi sebab itu kita terpaksa ambil pekerja-pekerja dari Indonesia atau negera lain,” jelasnya.
Tambah Mohd Amar, kerajaan Kelantan akan melihat sekiranya boleh diwujudkan platform untuk memberi maklumat kepada anak Kelantan mengenai peluang-peluang pekerjaan bagi menarik minat mereka.
Sumber –
https://m.malaysiakini.com/news/629790

0

0

votes
Article Rating
Kongsikan artikel ini


BANYAK LAGI RUU BELUM SELESAI, ADAKAH INI BAYANGAN PM PRU15 TAHUN DEPAN?

Ismail Sabri Yaakob hari ini memberi bayangan agak jelas bahawa masih ada banyak isu perundangan yang perlu diselesaikannya sebelum mencadangkan kepada Yang di-Pertuan Agong agar parlimen dibubarkan.
Bercakap kepada pemberita pada sambutan Jubli Perak Perbadanan Tabung Pendidikan Tinggi Nasional (PTPTN) petang ini, perdana menteri berkata, antara agendanya ialah menggubal undang-undang mengenai pembiayaan politik serta memisahkan peranan pendakwa raya dan peguam negara.
Kenyataan itu dibuat Ismail Sabri ketika tempoh berkuat kuasanya memorandum persefahaman (MOU) di antara kerajaan dengan Pakatan Harapan (PH) bakal berakhir hujung bulan ini.
Menurut Ismail Sabri dia tidak akan menyambung atau melanjutkan MOU dengan PH selaras dengan ketetapan dibuat partinya, Umno.
“Umno telah membuat keputusan (kerajaan) tidak akan melanjutkan memorandum persefahaman (MOU) dengan pembangkang.
“Dan saya telah berjumpa dengan pemimpin parti pembangkang, di mana kita semua bersetuju bahawa tidak penting sama ada kita mempunyai perjanjian bertulis atau tidak.
“Apa yang lebih penting ialah persefahaman kita dalam beberapa isu,” katanya kepada media di Kuala Lumpur.
Pertama, kata Ismail Sabri, rang undang-undang bagi mengekang lompat parti yang dibentangkan di Dewan Rakyat hari ini yang sudah disepakati dengan pembangkang.
“Kami juga ada beberapa perkara lain yang telah kami persetujui, termasuk (menggubal undang-undang) mengenai pembiayaan politik.

“Kami telah banyak kali memperkatakan tentang undang-undang pembiayaan politik sebelum ini, bahawa setiap kali parti politik menerima dana daripada pihak ketiga, ia mesti menjelaskan dari mana mereka mendapatnya,” tambah ahli parlimen Bera itu.
Kenyataan Ismail Sabri itu sebagai menjawab pertanyaan mengenai pendirian kerajaan berhubung MOU dengan PH.
Di samping perjanjian untuk melakulan beberapa reformasi, MOU berkenaan ditandatangani sebagai persetujuan pembangkang untuk tidak menyokong sebarang langkah menggulingkan perdana menteri.
Ketika ditemu bual, Ismail Sabri menyebut bahawa dia juga mempunyai beberapa pembaharuan lain yang belum dilaksanakan termasuk untuk memisahkan peranan Peguam Negara dengan tugas pendakwaan.
Pada masa sama perdana menteri menegaskan Umno sendiri mahukan beberapa pembaharuan termasuk agar negara ini mempunyai undang-undang yang mengawal dana politik.
Bagaimanapun, dia tidak memberikan jawapan yang jelas jika kelulusan pembaharuan itu merupakan prasyarat bagi memulakan langkan membubarkan parlimen.
Kata Ismail Sabri keputusan membubarkan parlimen tidak terikat dengan apa-apa prasyarat, dan dia sendiri akan membuat keputusan tersebut apabila berpendapat masanya sudah tiba.
“Bubar parlimen tu bila-bila masa, tak tergantung pada mana-mana, asalkan sampai waktunya saya dah anggap ia sesuai untuk dibubarkan, saya bubarlah,” katanya.
Ketika ditanya media jika pembubaran itu hanya akan berlangsung pada tahun depan, Ismail Sabri menjawab: “Sama ada tahun ni atau tahun depanlah.”
Sumber –
https://m.malaysiakini.com/news/629865

0

0

votes
Article Rating
Kongsikan artikel ini


‘TOLAK POTONG GAJI TUNJUK ANNUAR MUSA BONGKAK’

Kenyataan Tan Sri Annuar Musa, Pengerusi Pasukan Khas “Jihad Tangani Inflasi” yang memperlekehkan desakan agar gaji menteri dipotong akibat krisis kenaikan harga barang adalah bongkak.
Beliau membentak gesaan itu dengan menuduh kononnya itu satu permainan politik kerana “tidak ada negara yang berjaya turunkan inflasi selepas memotong gaji menteri”.
Beliau lupa bahawa di negara-negara lain, layanan kepada menteri-menteri yang gagal menguruskan ekonomi sehingga menyusahkan rakyat adalah lebih keras dari potongan gaji. Ada yang dipecat, ada yang didakwa, ada yang dipenjarakan.
Oleh itu, desakan agar menteri-menteri mengambil potongan gaji bukanlah untuk mengurangkan harga barang. Ia perlambangan hasrat rakyat kebanyakan mengenai beberapa perkara berhubung kemelut kenaikan harga barang sekarang:
1. Potongan gaji menteri adalah satu isyarat dari rakyat bahawa menteri-menteri telah gagal menjalankan tugas menguruskan ekonomi sehingga kenaikan harga tidak terkawal dan menekan rakyat
2. Potongan gaji menteri memaklumkan rakyat bahawa menteri-menteri sensitif kepada kepayahan yang dialami rakyat dan ia satu bentuk solidariti bersama-sama rakyat
3. Potongan gaji menteri menghantar isyarat bahawa menteri-menteri juga tidak terkecuali dari penjimatan yang diarahkan kepada penjawat-penjawat awam, jika tidak peruntukan awam dipotong tetapi menteri-menteri tetap menikmati kemewahan yang sama
Saya berharap lebih ramai pimpinan masyarakat dan orang ramai meneruskan desakan agar menteri-menteri mengambil potongan gaji untuk membentak kembali keangkuhan menteri seperti Annuar Musa ini.
Jika tidak, mereka hanya akan mempengerusikan jawatankuasa demi jawatankuasa yang mengambil berbulan lama sebelum sesuatu keputusan konkrit diambil. Setelah satu keputusan diambil, berbulan pula masa yang diperlukan untuk melaksanakan keputusan. Apabila keputusan hendak dilaksanakan, jawatankuasa yang lain pula ditubuhkan untuk mengkaji masalah yang sama.
Kegilaan ini perlu dihentikan. Hanya melalui desakan rakyat yang kena kepada poket menteri-menteri, barulah mereka berasa keutamaan (“urgency”) untuk mengambil tindakan dengan lebih cepat.
RAFIZI RAMLI
Timbalan Presiden PKR.

0

0

votes
Article Rating
Kongsikan artikel ini


KE MANA HILANGNYA 1.2 JUTA PELANCONG DARI CHINA?

Di manakah silapnya sehingga 1.2 juta pelancong dari negara China tidak kembali ke negara asal?
Ini menimbulkan pelbagai lagi persoalan yang merisaukan kita semua.
Kenyataan dari Jabatan Imigresen Malaysia (JIM) baru-baru ini menunjukkan bahawa situasi ini sangat serius dan menunjukkan satu kealpaan yang sangat besar.
Ini tidak patut berlaku kerana pihak berwajib sepatutnya bertanggungjawab mengawal kedatangan pelancong asing yang datang ke negara ini, apatah memastikan mereka pulang kembali.
Jumlah yang didedahkan JIM itu apa yang direkod, kita tidak tahu lagi pula berapa jumlah tidak direkod. Pasti berkali ganda lebih tinggi.
Itu baru pelancong dari negara China sahaja, belum lagi dikira negara-negara lain seperti Bangladesh, India dan sebagainya. Bila difikir-fikirkan, memang membimbangkan.
Saya yakin, mungkin berlakunya kepincangan dari sudut pentadbiran kerajaan yang sepatutnya tindakan segera telah diambil sejak sekian lama.
Sangat tidak logik dan tidak masuk akal perkara ini boleh dicuai dan dialpakan walhal kedatangan warga asing direkod dan dipantau.
Pihak berwajib MESTI mengambil tindakan drastik dengan segera sebelum perkara-perkara yang tidak diingini berlaku dalam negara kita dengan menghantar pelancong-pelancong ini pulang ke negara asal.
Aminuddin Yahaya
Pengerusi PEMBELA
28 Julai 2022
https://www.bharian.com.my/berita/nasional/2022/07/980405/lebih-12-juta-warga-china-tidak-keluar-dari-malaysia

0

0

votes
Article Rating
Kongsikan artikel ini


KERJASAMA ‘DO OR DIE’ ANTARA NAJIB DAN ZAID IBRAHIM

Sejak dua hari lalu, hampir semua orang bercakap tentang tindakan Najib Razak menamatkan serta-merta khidmat peguam Shafee Abdullah dalam rayuan akhir kes SRC International di Mahkamah Persekutuan dan menggantikannya dengan pasukan pasukan baru yang diketuai Zaid Ibrahim.
Pelbagai pro dan kontra telah diulas oleh banyak pihak dan semuanya boleh dibaca di beberapa medium media yang dengan mudah didapati melalui gajet dalam genggaman masing-masing.
Sementara ramai menyifatkan tindakan Najib itu lebih bertujuan untuk melengahkan masa dan menangguhkan lagi kesnya, khidmat peguam Shafee sebetulnya memang dirancang sejak awal untuk dikurangkan berikutan permohonan menggunakan khidmat peguam diraja daripada London dalam rayuan terakhir ini.
Berikutan permohonan untuk mendapatkan khidmat peguam diraja itu ditolak oleh mahkamah, itulah yang mendorong perlantikan Zaid untuk mengetuai pasukan peguam baru dalam rayuan akhir bekas Perdana Menteri itu.
Dengan peguam senior Hisham Teh Poh Teik dipersetujui sebagai peguam utama yang akan muncul di mahkamah dalam rayuan akhir itu, ini bermakna anak tempatan sendiri akan mengetuai kes rayuan Najib itu nanti, sesuai dengan saranan pelbagai pihak bahawa kebolehan peguam Malaysia sendiri tidak kurang hebatnya.
Serentak dengan itu, rayuan terhadap keputusan mahkamah yang menolak khidmat peguam diraja daripada London turut telah ditarik balik.
Soal sama ada perbicaraan akan ditangguh atau diteruskan sebagaimana telah ditetapkan pada 15 hingga 26 Ogos depan berikutan perlantikan pasukan peguam baru, segala-galanya terserah kepada mahkamah membuat keputusan.
Memang penangguhan telah dipohon, tetapi ia belum diluluskan lagi dan belum pasti juga akan diluluskan.
Jika permohonan penangguhan ditolak, ini bermakna Zaid dan pasukannnya akan bekerja siang dan malam mulai sekarang mengejar kesuntukan masa sebelum benar-benar bersedia pada perbicaraan yang telah ditetapkan tarikhnya itu.
Cuma, kalau penangguhan diberi, ia mampu memberi sedikit kelegaan untuk Zaid dan pasukan beliau meneliti beribu-ribu helai dokumen berkaitan kes SRC International itu.
Begitu pun, penangguhan, kalau pun diberi, ia tidak mungkin terlalu lama, malah boleh jadi hanya sebulan atau dua bulan saja.
Ini bermakna, tempoh penangguhan yang mungkin diperolehi itu tidak memberi banyak manfaat kepada Najib kerana mahu tidak mahu, perbicaraan tetap akan dihadapi juga akhirnya.
Lagi pula, yang utama bagi Najib sekarang bukan lagi sekadar penangguhan atau melengahkan masa, tetapi mencari kemenangan dan melepaskannya daripada dihantar ke penjara.
Yang pasti, baik daripada segi tindakan Najib melantik Zaid mengetuai kes rayuannya atau persetujuan Zaid menerima perlantikan daripada Najib itu, kedua-duanya adalah keputusan “do or die” atau antara hidup dan mati buat mereka.
Najib tidak mungkin melantik Zaid dan pasukan peguamnya itu kalau tidak disertai dengan keyakinan yang tinggi terhadap kemampuannya kerana peguam sebelum ini, Shafee adalah peguam ternama dan diakui kebolehannya.
Sudah tentu ada elemen atau kelebihan tertentu yang dipercayai dan diyakini Najib yang ada pada Zaid yang membuatkan Najib setuju menggunakan khidmat pasukannya.
Ini kerana jika gagal melalui khidmat pasukan Zaid ini, destinasi Najib seterusnya ialah penjara.
Tiada rayuan lain lagi selepas ini.
Demikian itu, tindakan Najib mengenepikan Shafee dan melantik Zaid sebagai peguam baru adalah keputusan “do or die” untuk mengelakkan dirinya daripada dipenjara.
Begitu juga dengan Zaid, jika tidak ada keyakinan di pihaknya, tidak mungkin beliau setuju menerima tawaran atau perlantikan mengetuai pasukan membela Najib itu.
Beliau akan menerima laluan buruk jika gagal, malah tidak mustahil ada pihak tertentu yang tergamak menyalahkannya seratus-peratus.
Sebagai peguam ternama dan pernah tercatat sebagai peguam Melayu yang memiliki firma guaman terbesar di negara ini, malah beberapa personaliti ternama pernah berkhidmat di syarikatnya sebelum ini, tentulah tidak mungkin beliau setuju menerima tawaran jika tahu laluan suram ada di depannya.
Kalau kalah bermakna awan mendung akan menyelubungi nama dan kehidupannya, bahkan kegagalan melepaskan Najib itu lebih diingati oleh ramai orang.
Tetapi, jika berjaya, bukan saja Najib dan penyokongnya akan terhutang budi, malah nama Zaid akan mengharum serta mencanak sehingga melepasi awan.
Zaid barangkali dalam hal ini ada perspektif baru yang mampu dihujahkan melalui Hisham Teh Poh Teik di Mahkamah Persekutuan nanti yang kita semua tidak tahu atau terfikir mengenainya dengan tujuan membatalkan keputusan mahkamah yang terdahulu.
Do or die – baik untuk Najib atau Zaid, menang dan terus ‘hidup’ adalah satu-satunya pilihan yang mesti diusahakan di Mahkamah Persekutuan nanti.
– Shahbudi
n
Husin 28/07/2022.

0

0

votes
Article Rating
Kongsikan artikel ini


JANGAN KITA LUPA, TERGUBALNYA RUU ANTI LOMPAT PARTI ADALAH ATAS ‘JASA JAHAT’ TUN MAHATHIR

Ramai yang memuji Perdana Menteri, Ismail Sabri Yaakob atas kejayaan membentang dan seterusnya beroleh kelulusan dalam RUU Anti Lompat Parti yang sebelum ini tertangguh beberapa kali.
Kesungguhannya terhadap RUU itu tidak lain adalah kerana beliau ingin memastikan kemelut politik yang menjejaskan nama negara selepas peristiwa Langkah Sheraton tidak berulang kembali.
Di samping itu, pujian juga tidak harus dilupakan kepada PH kerana melalui MOU yang dimetrai dengan Perdana Menterilah yang dianggap memungkinkan RUU itu menjadi kenyataan akhirnya.
Melaksanakan RUU Anti Lompat Parti adalah antara persetujuan yang terkandung dalam MOU itu.
Tanpa MOU dan sokongan PH, Ahli-Ahli Parlimen lompat parti yang berada dalam kerajaan sekarang mungkin akan menggunakan pelbagai cara untuk menggagalkan undang-undang tersebut daripada menjadi kenyataan.
Ini kerana mereka itu mungkin ada hasrat untuk melompat lagi selepas PRU15 akan datang nanti.
Namun, dengan 90 Ahli Parlimen PH memberi komitmen sokongan, dicampur dengan wakil rakyat UMNO sendiri turut menyokong kerana mereka telah hilang ramai Ahli Parlimen sejak 2018, persefahaman itulah yang merupakan kunci kejayaannya.
Lain-lain parti yang berjiwa suci dan tidak memikirkan habuan duniawi pasti dengan senang hati serta tiada masalah menyokong RUU Anti Lompat Parti itu.
Sebab itu dalam undian yang dilakukan petang semalam, RUU itu mendapat undi menyokong sebanyak 209 dan 11 Ahli Parlimen tidak hadir.
Dengan RUU iru berkuatkuasa, negara kini menempa satu lagi sejarah besar yang bertujuan melindungi mandat rakyat, memastikan kestabilan serta untuk mengelakkan negara terus berdepan krisis politik yang tidak berkesudahan.
Tetapi, sedarkah kita apa yang sebenarnya menjadi punca utama sehingga tergubalnya RUU Anti Lompat Parti itu?
Sementara banyak pihak melihat peristiwa Langkah Sheraton yang menyebabkan kerajaan PH tumbang adalah penyebab utamanya, tetapi kejadian lompat parti sebenarnya bermula lebih awal daripada itu lagi.
Sebaik PH menjadi kerajaan dan Tun Mahathir Mohamad memegang jawatan Perdana Menteri, beliaulah yang memulakan usaha menarik beberapa Ahli Parlimen UMNO yang diketuai Hamzah Zainuddin untuk melompat menyertai Bersatu.
Selain kumpulan Hamzah seramai 16 Ahli Parlimen yang melompat parti, selepas itu UMNO Sabah juga berkecai apabila hampir keseluruhan pimpinannya secara beramai-ramai menyertai Bersatu.
Sebagaimana lompatan oleh Hamzah dan gerombolannya adalah sesuatu yang dirancang, apa yang berlaku di Sabah juga demikian sifatnya.
Tindakan Tun Mahathir menarik Ahli-Ahli Parlimen UMNO menyertai Bersatu ialah untuk menguatkan partinya yang hanya menang 13 kerusi dalam PRU14 berbanding PKR sebanyak 47, DAP 42 dan Amanah 11.
Muslihat menambah kekuatan Bersatu itu, terutama dengan membawa masuk gerombolan yang diketuai Hamzah adalah kerana Tun Mahathir memang sejak awal ingin memungkiri janji peralihan kuasa terhadap Anwar Ibrahim bagi membolehkannya berkuasa selagi hayat dikandung badan.
Dengan kedudukan kerajaan PH yang stabil dan selesa ketika itu serta jika benar berpegang kepada janji, hakikatnya tidak perlu sama sekali pun Tun Mahathir membawa Ahli-Ahli Parlimen UMNO melompat menyertai Bersatu.
Daripada lompatan berjemaah itulah akhirnya yang membawa kepada berlakunya peristiwa Langkah Sheraton.
Maknanya Langkah Sheraton hanyalah fasa kedua episod lompat parti di mana tapak mulanya ialah dalam hati Tun Mahathir yang membawa Hamzah dan gerombolannya melompat daripada UMNO kepada Bersatu.
Jika gerombolan Hamzah tidak dibawa melompat menyertai Bersatu dan Azmin Ali yang sudah mengangkat sumpah sebagai Menteri Besar Selangor tidak dijadikan Menteri Hal Ehwal Ekonomi oleh Tun Mahathir, bukan saja Langkah Sheraton tiada sebab untuk berlaku, bahkan PH masih lagi kekal sebagai kerajaan ketika ini.
Itulah “jasa jahat” Tun Mahathir yang akhirnya membawa kepada tergubal RUU Anti Lompat Parti di negara ini.
Tanpa “jasa jahat” Tun Mahathir, RUU Anti Lompat Parti mungkin kekal sekadar bahan penyedap ceramah saja kerana tidak pernah terbayang akan berlaku acara lompatan secara berjemaah sebagaimana yang digerakkannya melalui Hamzah.
Untuk itu, dengan tergubal RUU Anti Lompat Parti semalam, wajar juga sebenarnya dikenang “jasa jahat” Tun Mahathir itu buat kenang-kenangan generasi akan datang sambil dititipkan ucapan terima kasih tak terhingga kepadanya. –
ShahbudinHusin 29/07/2022.

0

0

votes
Article Rating
Kongsikan artikel ini


PILIHAN ZAID IBRAHIM JADI PEGUAMBELA NAJIB HENDAKLAH DIHORMATI

Semalam, veteran DAP Lim Kit Siang melahirkan rasa hairan berkenaan sikap Zaid Ibrahim yang sedia menjadi peguambela kepada Najib Razak dalam rayuan terakhir kes SRC International di Mahkamah Persekutuan.
Sebagaimana dimaklumkan kepada mahkamah, firma Zaid akan mengetuai pembelaan Najib bagi menggantikan Shafee Abdullah dalam rayuan bermula 15 hingga 26 Ogos depan.
Kata Lim, beliau tertanya-tanya bagaimana Zaid kini boleh berubah fikiran, terutama dalam kenyataan terbukanya yang yakin Najib tidak bersalah dalam skandal 1MDB.
Sebaliknya bagi Zaid, bekas Perdana Menteri itu sebenarnya telah ditipu.
“Kini saya yakin yang Najib ditipu. Bukan sahaja oleh Jho Low tetapi juga oleh pegawainya. Dia dikelirukan oleh pegawai-pegawainya dalam 1MDB dan ditipu oleh Goldman Sachs dan Aabar Investments di Abu Dhabi.
“Jadi kerugian berbillion ringgit ini, pada pendapat saya, bukanlah kerana salah Najib atau dalam kata lain, dia bukanlah yang merancangnya,” demikian Zaid dipetik sebagai berkata.
Selain Kit Siang, banyak pihak lagi turut mengecam Zaid atas keputusannya sedia menjadi peguambela kepada Najib, selain mereka menyiarkan semula berita dan video ucapan lamanya yang dipaparkan keras mengkritik bekas Perdana Menteri itu.
Salahkah sikap Zaid sekarang?
Harus kita fahami Zaid adalah seorang peguam dan atas profesionnya itu, beliau berhak memberi khidmatnya kepada sesiapa saja yang yakin serta percaya kepada kemampuannya.
Dalam hal ini, beliau memberi khidmatnya membela Najib adalah kerana bekas Perdana Menteri telah melantik dan mempercayainya.
Untuk itu, selain mesti membela dan memberi khidmat yang terbaik kepada Najib, semestinya Zaid juga harus melindunginya kliennya itu.
Keyakinannya bahawa Najib tidak bersalah adalah pandangan daripada sudut profesionnya sebagai peguam semata-mata berdasarkan dapatan yang ditelitinya setakat ini.
Ia umpama peguam yang membela seseorang yang dituduh membunuh, merogol atau mengedar dadah misalnya, khidmat pembelaan yang diberikan tidaklah bererti mereka bersetuju dengan perlakuannjenayah yang dipertuduhkan itu.
Pembelaan hanyalah untuk memberi keadilan dan akhirnya berdasarkan bukti-bukti yang dibentangkan di mahkamah, hakimlah akhirnya yang akan membuat keputusan bersalah atau tidak.
Begitu juga Zaid dalam kes Najib ini, beliau adalah seorang peguam dan bukan hakim yang kata-katanya adalah mutlak atau berupa suatu keputusan.
Oleh itu, semua orang, terutamanya Kit Siang yang juga berlatarbelakang seorang peguam, seharusnya bersikap terbuka dan tenang-tenang saja dalam hal ini.
Keputusan Zaid sedia menjadi peguambela Najib turut tidak harus dinilai oleh Kit Siang daripada sudut politik, tambahan lagi beliau kini adalah insan bebas yang tidak menganggotai mana-mana parti.
Nilailah beliau daripada sudut profesionalismenya sebagai seorang peguam.
– ShahbudinHusin 30/07/2022.

0

0

votes
Article Rating
Kongsikan artikel ini


SELEPAS ROS LULUSKAN PINDAAN, APAKAH UMNO YANG DIPIMPIN PRESIDEN BERMASALAH MAMPU MENCIPTA KEMENANGAN DALAM PRU15?

Apabila Jabatan Pendaftar Pertubuhan atau RoS akhirnya meluluskan cadangan pindaan perlembagaan UMNO petang semalam, petunjuk yang nyata kini ialah ia bermakna Parlimen akan dibubarkan dalam waktu terdekat ini.
Oleh kerana pemilihan UMNO sudah dibenar diadakan selepas PRU15 dilangsungkan dan tempoh penggal Parlimen sekarang berakhir ialah Julai 2023, kebarangkalian Parlimen akan dibubarkan adalah dalam tempoh dua atau tiga bulan daripada sekarang.
Rata-rata meramalkan Ismail Sabri Yaakob akan mengadap Agong bagi memohon pembubaran Parlimen sebaik saja Belanjawan 2023 dibentangkan pada awal Oktober depan.
Oleh kerana beliau sudah dinamakan sebagai “poster boy” BN, Ismail Sabri tentu saja ingin memanfaatkan Belanjawan 2023 dengan beberapa pendekatan yang memperlihatkan kerajaan pimpinannya lebih hampir serta mesra dengan kesusahan rakyat.
Hal ini adalah sesuatu yang lumrah dan biasa, malah siapa pun jadi Perdana Menteri pasti akan melakukan hal yang sama.
Cuma, dengan PRU15 diadakan terlebih dahulu sebelum pemilihan UMNO, ini bermakna Zahid Hamidi selaku Presiden UMNO akan kekal memainkan peranan penting dalam banyak perkara, khususnya dalam soal pemilihan calon untuk bertanding.
Ada dua isu besar berbangkit dalam hal ini:-
Pertama, apakah nasib penentang-penentangnya dalam UMNO seperti Annuar Musa, Shahidan Kasim, Tajuddin Abdul Rahman dan lain-lainnya pada PRU15 nanti?
Adakah mereka kekal dicalonkan atau akan digugurkan?
Jika digugurkan, mungkinkah mereka dengan senang hati memilih bersara atau akan beralih untuk bertanding mewakili parti lain?
Jika itu berlaku, apakah kesannya kepada BN dalam mencari kemenangan?
Kedua, ini juga bermakna dalam PRU15 akan datang, buat pertama kali dalam sejarah di mana UMNO dan BN akan menyertai pilihan raya dalam keadaan parti dipimpin oleh Presiden yang masih berdepan kes mahkamah?
Tidak pernah dalam mana-mana PRU sebelum ini Presiden UMNO terkait dengan kes mahkamah, apatah lagi dengan jumlah kes yang banyak iaitu 87 pertuduhan.
Mahukah rakyat memberi sokongan dan undi sedangkan Presiden UMNO dan Pengerusi BN dilihat bermasalah dan tidak bersih, terutama jika Zahid Hamidi sendiri masih bertanding lagi di Parlimen Bagan Datuk?
Bagaimana UMNO mahu menepis kecurigaan dan kebimbangan rakyat bahawa jiwa UMNO dan BN diberi kemenangan, ia lebih mungkin digunakan untuk menyelesaikan kes mahkamah yang sedang dihadapi itu?
Mahu tidak mahu sebenarnya, dalam keadaan PRU15 diadakan terlebih dahulu sebelum pemilihan UMNO dan Presiden UMNO pula sedang bermasalah dan dilihat tidak bersih, bagi menjamin rakyat tiada kecurigaan untuk memberi undi kepada BN, pilihan yang terbaik ialah Zahid Hamidi mesti berjiwa besar dengan memilih untuk tidak bertanding sama sekali.
Beliau hanya perlu, atas kapasitinya sebagai Presiden UMNO dan Pengerusi BN, memastikan kemenangan parti dengan segala kemampuannya tanpa memikirkan kepentingan untuk peribadinya.
Percayalah, jika ini dapat dilakukan, pengorbanan Zahid Hamidi pasti dibalas dengan sokongan yang melimpah ruah oleh rakyat.
– ShahbudinHusin 30/07/2022.

0

0

votes
Article Rating
Kongsikan artikel ini


BN AKAN TERUS PENAT DI SELANGOR…

Berkatalah Pengerusi Lembaga Penasihat BN, Najib Razak bahawa gabungan itu sudah penat menjadi pembangkang di Selangor.
Katanya lagi, siri kekalahan BN di Selangor yang dialami sejak 2008 lalu boleh ditamatkan jika merekq sedia menggunakan pendekatan yang fleksibel.
Berucap pada Konvensyen BN Selangor yang berlangsung di Shah Alam hari ini, Najib berkata, beliau kecewa kerana negeri itu – yang diterajui UMNO sehingga 2008 – diperintah oleh pentadbiran parti lain.
Untuk itu, tegas beliau, UMNO dan BN dari akar umbi hinggalah kepada pucuk pimpinan, semua perlu bersedia dengan jentera untuk melawan parti lawan.
“Ada cara yang fleksibel supaya kita boleh menang di Selangor,” ujarnya.
Bekas Perdana Menteri yang sudah disabitkan bersalah dalam kes SRC International itu mendakwa, pertumbuhan ekonomi di Selangor sejak PH mengambil alih kerajaan negeri adalah lebih perlahan berbanding negeri lain.
Dalam pada itu, beberapa puak dalam UMNO dan PAS dikatakan mendesak agar BN dan PN bekerjasama di Selangor di sebalik hubungan tegang di antara kedua-dua gabungan tersebut di peringkat pusat dan negeri-negeri lain.
Bekerjasama dengan Pas dianggap langkah yang akan memudahkan untuk mengetepikan PH.
Dengan Najib mengatakan UMNO dan BN sudah penat jadi pembangkang, bermakna mereka mahu benar kepada kemenangan dalam PRU15 akan datang nanti.
Soalnya, mampukah mencapai impian itu?
Untuk makluman Najib dan semua pembesar UMNO, dalam soal untuk menawan semula Selangor ini, isu yang paling kritikal ialah siapakah pemimpin yang ditawarkan oleh UMNO dan BN untuk menerajui Selangor jika berjaya menjadi kerajaan?
Mampukah pemimpin yang ditampilkan itu menandingi Menteri Besar Selangor sedia ada, Amiruddin Shari dan barisan kepimpinan muda khususnya yang ada dalam PKR?
Yang nyata, selagi UMNO dan BN Selangor memiliki pemimpin seperti Noh Omar, Satim Diman dan lain-lain yang seangkatan dengannya, malah jika pemimpin pelapis yang cuba ditonjolkan pula adalah seperti Isham Jalil, jauh panggang daripada api untuk mereka berangan-angan dapat menjatuhkan PH.
Semua mereka itu hanya meletakkan UMNO dan BN terus penat sebagai pembangkang di Selangor.
Namun, dengan jadi pembangkang di Selangor, hanya pemimpin UMNO dan BN yang rasa penat, tetapi bagi rakyat secara umumnya, itulah nikmat.
– ShahbudinHusin 31/07/2022..

5

1

vote
Article Rating
Kongsikan artikel ini


“MINAT SAYA KEPADA NAJIB HANYALAH UNTUK PASTIKANNYA KE PENJARA”

Walaupun berlagak popular, bekas Perdana Menteri Dato’ Seri Najib Tun Razak nampak bimbang dengan susunan semula kepimpinan parti-parti Pakatan Harapan.
Kebelakangan ini, terutamanya selepas selesainya pemilihan barisan kepimpinan baru KEADILAN, jentera penerangan UMNO nampak ditumpukan untuk menyerang saya dan KEADILAN/Pakatan Harapan.
Terbaru, semasa berucap di Konvensyen BN Selangor, berulang kali dia menumpukan ucapannya mengenai saya, termasuk mengungkit kononnya saya “berminat” kepadanya.
Sementara lagak Najib sudah diketahui umum dan ada segelintir masyarakat yang berpendapat lagaknya wajar diabaikan, saya memilih untuk berdepan dengan sarkas politik mainan Najib kerana ada isu pokok yang cuba disembunyikan Najib.
Hakikatnya, Najib telah bersalah menyeleweng dana rakyat yang kesannya akan ditanggung oleh rakyat untuk jangka masa berpuluh tahun akan datang.
Selain tanggungan hutang 1MDB berjumlah RM50 bilion, projek-projek mega yang kosnya naik berkali ganda (seperti MRT, LRT3, ECRL dan sebagainya) membebankan rakyat dengan hutang melebihi RM100 bilion dalam tempoh sekurang-kurangnya 20 tahun akan datang.
Najib telah menggunakan sumber kewangannya untuk menggerakkan kempen penipuan melalui media sosial untuk menyucikan dirinya seolah-olah dia tidak bersalah.
Lebih teruk dari itu, dia juga cuba menyelewengkan pemikiran rakyat dengan memainkan propaganda terhadap tokoh-tokoh terbilang yang patriotisme mereka bagai langit dengan bumi jika dibandingkan dengan Najib.
Cubaan propaganda Najib untuk memburukkan integriti hakim Yang Arif Dato’ Mohd Nazlan Mohd Ghazali, semata-mata untuk menutup kesalahannya mencuri dana rakyat, tidak wajar dibiarkan tanpa disanggah.
Oleh itu, saya menyeru keseluruhan pimpinan KEADILAN/Pakatan Harapan di segenap lapisan terus menjawab untuk mematikan propaganda Najib yang merosakkan pemikiran rakyat.
Sementara kita membentangkan idea-idea untuk memperbaiki kebajikan rakyat dan menyelesaikan masalah rakyat, kita juga wajib menunjukkan bahawa sebahagian besar dari masalah rakyat ini berpunca dari salah tadbir sepanjang sembilan tahun Najib menjadi Perdana Menteri.
Keupayaan pimpinan KEADILAN/Pakatan Harapan mengutarakan kedua-dua perkara ini (memberi idea penyelesaian dan mematahkan propaganda Najib) secara serentak adalah kunci kemenangan KEADILAN/Pakatan Harapan dalam pilihanraya umum akan datang.
Misalnya, adalah satu kebodohan jika kita membiarkan Najib dan konco-konconya memperlekehkan kewibawaan seorang anak Malaysia terbilang seperti YA Dato’ Mohd Nazlan.
Beliau seorang yang pintar lulusan University of Oxford dan mempunyai rekod kerjaya yang menjadi kebanggaan negara. Beliau juga tidak gentar dengan asakan politik dan sanggup berdepan dengan mainan propaganda Najib.
Bandingkan dengan Najib yang rekod akademik dan kerjayanya hanyalah sebagai seorang bangsawan yang tidak pernah ada pencapaian baik selain yang datang dari kedudukannya sebagai seorang bangsawan.
Jika ada anak Melayu yang wajar menjadi kebanggaan dan inspirasi generasi muda Melayu, tokoh seperti YA Dato’ Mohd Nazlan inilah yang perlu kita angkat.
Sebaliknya, propaganda Najib dengan tanpa segan silu, sementara memainkan isu perkauman, dia juga menghina dan memperkecilkan tokoh-tokoh seperti YA Dato’ Mohd Nazlan demi untuk menyelamatkan dirinya yang semakin dekat dengan hari penghakiman.
Sebab itu, telatah Najib tidak lebih dari seorang yang perasan dan merasa takut pada masa yang sama.
Saya tidak berminat dengan Najib.
Sebagai pimpinan utama parti-parti pro-rakyat di negara ini, memang menjadi tanggungjawab saya untuk terus mendedahkan kesalahan Najib.
Fokus kepada kesalahan Najib yang membebankan rakyat ini telah menjatuhkan Najib dalam PRU14 dalam tahun 2018.
Dengan konsistensi yang sama, lebih ramai rakyat yang akan menolak UMNO/Barisan Nasional akibat penyelewengan-penyelewengan Najib yang terus membebankan UMNO/Barisan Nasional.
Minat sebenar saya ialah untuk memastikan Najib menanggung kesalahan-kesalahannya kepada rakyat dan berakhir dengan menjalani hukuman penjara.
Secara langsung, ini akan membela dan mengangkat tokoh-tokoh seperti YA Dato’ Mohd Nazlan, yang nilai profesionalisme dan patriotisme mereka perlu menjadi kompas moral baru kepada generasi muda Malaysia.
RAFIZI RAMLI
Timbalan Presiden Keadilan
1 Ogos 2022.

3

2

votes
Article Rating
Kongsikan artikel ini


ZAHID HAMIDI BUKAN ‘POSTER BOY’ DAN TAK BOLEH PUN JADI PM, KENAPA MASIH MAHU MENENTUKAN CALON PRU15?

Bercakap kepada media selepas menghadiri Konvensyen Puteri BN, Presiden UMNO Ahmad Zahid Hamidi berkata, pemimpin parti yang kritikal dan tidak sealiran dengannya masih boleh menjadi calon BN dalam PRU15 akan datang.
Menurut beliau, walaupun pemimpin terbabit kritikal terhadapnya, tetapi penilaian untuk dijadikan calon UMNO/BN dibuat tanpa melibatkan perasaan dendam.
Katanya, hal itu berlaku kerana beliau tidak pernah menyimpan dendam ke atas mana-mana pemimpin UMNO yang tidak sealiran dengannya
Cuma, tambah Zahid Hamidi, beliau tidak akan melupakan apa yang dilakukan orang lain ke atasnya.
“Jadi dalam soal calon ini saya tidak ada sifat dendam.
“Saya selalu memaafkan tetapi tidak pernah melupakan,” tegasnya.
Apakah maksud kata-kata Zahid Hamidi itu?
Benarkah beliau boleh menjadi seorang yang pemaaf dan tidak berdendam, contohnya kepada Tajuddin Abdul Rahman, Annuar Musa, Shahidan Kassim serta Nazri Aziz dan seterusnya setuju memilih mereka semula sebagai calon bagi PRU akan datang, tetapi dalam keadaan semua perbuatan mereka yang kritikal terhadapnya selama ini tidak pernah dilupakannya?
Ataukah ini hanya sekadar sembang kari?
Agak-agaknya Tajuddin, Annuar, Shahidan dan Nazri percaya tak dengan ungkapan manis Zahid Hamidi itu?
Yang nyata, melalui kata-kata Zahid Hamidi itu, ia dengan jelas bermaksud bahawa beliaulah yang akan menentukan calon dalam PRU15 akan datang.
Dalam keadaan normal, memang merupakan hak seorang Presiden UMNO untuk menentukan calon pilihan raya, tetapi kedudukan beliau sekarang ini adalah tidak normal.
Meski memegang jawatan Presiden UMNO, Zahid Hamidi selain tidak diletakkan sebagai “poster boy”, beliau juga sedang berdepan 87 pertuduhan di mahkamah berkaitan rasuah, pecah amanah dan penggubahan wang haram.
Ini adalah pertama kali dalam sejarah seorang Presiden UMNO dihadapkan ke mahkamah dan tidak dipilih sebagai “poster boy”.
Tidak diletakkan sebagai “poster boy” dengan sendirinya bermakna Zahid Hamidi sendiri sedar dirinya layak untuk menjadi Perdana Menteri berikutan kes-kes mahkamah yang dihadapinya itu.
Sebaliknya, “poster boy” BN untuk PRU15 akan datang ialah Ismail Sabri Yaakob.
Ismail Sabri bukan saja Perdana Menteri sedia ada, malah sebagai “poster boy”, beliaulah juga yang akan menjadi Perdana Menteri jika BN menang PRU15.
Untuk itu, oleh kerana Zahid Hamidi bukan “poster boy” dan tidak boleh pun menjadi Perdana Menteri kerana kes-kes mahkamah yang sedang dihadapinya, seharusnya penentuan calon pilihan raya tidak lagi ditentukan olehnya.
Haknya menentukan calon sudah terlucut seiring dengan ketidaklayakannya menjadi Perdana Menteri.
Kuasa itu sepatutnya diberikan kepada Ismail Sabri kerana beliau adalah “poster boy” dan bakal calon Perdana Menteri.
Sebagai “poster boy” dan bakal Perdana Menteri yang akan membentuk kerajaan, Ismail Sabri lebih berhak memilih calon pilihan raya kerana beliau yang akan bekerja dengan mereka dalam kerajaan yang akan dibentuknya nanti.
Adalah tidak masuk akal dan pelik jika Ismail Sabri tidak diberi hak tersebut dan menyuruh beliau menjadi Perdana Menteri dengan melantik menteri-menteri yang terdiri daripada orang-orang pilihan Zahid Hamidi.
Dalam hal ini dan bagi memastikan Ismail Sabri mampu membentuk barisan kabinet yang dipercayainya setelah BN menang nanti, kalau pun tidak semua, setidak-tidaknya 70 atau 80 peratus daripada calon kerusi Parlimen hendaklah ditentukan olehnya.
Kalau Zahid Hamidi ikhlas dan benar-benar tidak berdendam, inilah perkara pertama yang mesti dilakukannya.
– ShahbudinHusin 01/08/2022.

4

1

vote
Article Rating
Kongsikan artikel ini


1MDB – SATU MALAYSIA DALAM BAHAYA, FAEDAH HUTANG TAHUN INI SAJA RM1.57 BILION

Lebih RM1.57 bilion akan dibelanjakan kerajaan pada tahun ini bagi membayar faedah daripada hutang 1MDB.
Menteri Kewangan Tengku Zafrul Abdul Aziz memberitahu anggaran itu dibuat dengan andaian kadar tukaran mata wang ringgit Malaysia dengan dolar AS ialah pada kadar RM4.50 bagi setiap AS$1.
“Pembayaran faedah dibuat dua kali setahun mengikut jadual yang ditetapkan,” katanya.
Tengku Zafrul memberitahu Dewan Rakyat mengenai hal itu sebagai jawapan kepada soalan Pang Hok Liong (PH-Labis).
Terdahulu Pak bertanya kepada Kementerian Kewangan mengenai bayaran faedah bulanan yang diperlukan kerajaan untuk membayar hutang 1MDB.
Sebelum ini media melaporkan setakat 30 Jun lalu, baki komitmen hutang 1MDB ialah sebanyak RM32.08 bilion.
Kata Tengku Zafrul antara April 2017 dan Mei 2022 kerajaan menyalurkan bantuan kewangan dalam bentuk pinjaman atau pendahuluan berjumlah RM10.85 bilion melalui Kementerian Kewangan dan Menteri Kewangan Diperbadankan (MoF Inc) untuk melunaskan komitmen hutang dan faedah 1MDB.
Zafrul berkata sehingga 30 Jun, jumlah dana 1MDB yang berjaya diperolehi semula ialah berjumlah RM19.28 bilion termasuk dalam pelbagai mata wang asing, seperti dolar AS, dolar Singapura dan dolar Australia.
Sumber –
https://m.malaysiakini.com/news/630536

5

1

vote
Article Rating
Kongsikan artikel ini


MENONJOLKAN TENGKU ZAFRUL MESTI DIIRINGI KESEDIAAN PEMIMPIN LAMA BERUNDUR PERGI

Daripada sudut yang lain, keputusan BN Selangor melantik Menteri Kewangan, Tengku Zafrul Tengku Abdul Aziz sebagai Bendahari yang baru adalah cerminan bahawa tokoh muda, profesional dan berketrampilan dilihat amat perlu untuk diketengahkan bagi mencari kemenangan dalam PRU15 akan datang.
Dengan dilantik sebagai Bendahari BN, Tengku Zafrul pasti akan diberi laluan bertanding di salah satu kerusi Parlimen di negeri itu atau mungkin bakal dipertaruhkan sebagai calon Menteri Besar Selangor.
Maka, tidak dinafikan, jika itu dilakukan dan disertai kebanyakan calon yang akan diketengahkan juga terdiri daripada orang muda, profesional dan berketrampilan, BN mampu memberi cabaran kepada PH yang telah berkuasa di Selangor sejak 2008 lalu.
Contoh telah pun ditunjukkan dalam PRN Melaka dan Johor di mana barisan muda dan berkelayakan yang ditonjolkan terbukti mampu menghasilkan kejayaan.
Persoalannya, sediakah orang-orang lama dan “warlords” dalam UMNO Selangor memberi laluan?
Atau mereka mahu terus bersaing dan turut menjadi calon?
Di samping itu, jika UMNO dan BN benar-benar ikhlas dan serius inginkan kemenangan, selain melalui Tengku Zafrul yang telah diketengahkan di Selangor, perkara yang sama juga mesti dipraktikkan di peringkat pusat.
Sebagaimana di Selangor, melalui penonjolan Tengku Zafrul sebagai pembawa aura baru, tokoh-tokoh muda hendaklah juga ditonjolkan di peringkat Parlimen bagi menggantikan watak-watak lama yang sebahagiannya adalah umpama “tumor” kepada parti.
Kalau perkara itu dapat dilakukan, UMNO dengan sendirinya berjaya menghantar mesej yang jelas dan mudah difahami kepada rakyat bahawa mereka adalah parti yang sedia berubah mengikut kehendak semasa dengan menukar pemimpin “generasi lampin” yang membebankan kepada “generasi pampers” yang berketrampilan.
Sementelah lagi Perdana Menteri, Ismail Sabri Yaakob yang sudah diputuskan sebagai “poster boy” BN baru saja berusia 62 tahun, pemimpin yang lebih tua daripada beliau harus sedar diri inilah masa untuk mereka berundur pergi.
Tidak perlu lagi mereka turut sama berebut dan bergelut untuk terus mendapat kedudukan dalam parti dan kerajaan.
Lebih terpuji, kalau semua itu dapat dimulai dengan Presiden UMNO sendiri menunjukkan teladan, berdada lapang dan berjiwa besar mengumumkan tidak akan bertanding lagi dalam PRU15 akan datang.
Dalam keadaan UMNO perlu menang pada PRU15 akan datang, tetapi laluannya pula tidak lapang, langkah terbaik dan mungkin dapat memberi kelebihan menuju kemenangan ialah dengan Zahid Hamidi mesti mengetuai barisan pemimpin yang akan mengundur diri itu.
Lagi pula, sudah banyak nikmat dunia melalui jawatan yang dipegang selama ini telah pun dirasai oleh pemimpin-pemimpin lama itu.
Lalu, mereka mahu apa lagi?
Pemimpin muda seperti Reezal Merican Naina Merican, Khairy Jamaluddin, Dr. Asyraf Wajdi Dusuki, Shahril Hamdan dan lain-lain harus diketengahkan serta diberi laluan yang lebih selesa untuk mengambil alih dan seterusnya mengisi kepimpinan masa depan.
Mereka inilah antara pewaris kepimpinan UMNO masa depan, tambahan lagi pemimpin muda seperti Reezal Merican dan KJ yang terbukti telah menunjukkan prestasi memberangsangkan melalui jawatan menteri yang mereka sandang sekarang.
Tanpa kesediaan pemimpin lama berundur dan memberi laluan lebih selesa kepada pemimpin muda berwibawa, berkelulusan dan berketrampilan mengambil alih kepimpinan, UMNO bukan saja gagal menampilkan wajah segar yang boleh memikat hati pengundi, lebih buruk lagi ia akan menimbulkan tanggapan umum bahawa perlantikan Tengku Zafrul sebagai Bendahari BN Selangor tidak lebih hanya sekadar retorik semata-mata.
– ShahbudinHusin 02/08/2022.

5

1

vote
Article Rating
Kongsikan artikel ini


PERLANTIKAN TENGKU ZAFRUL JADIKAN KLUSTER MENTERI AKHIRNYA DIIKTIRAF OLEH KLUSTER PWTC

Pelbagai tafsiran telah kedengaran berikutan keputusan melantik Menteri Kewangan, Tengku Zafrul Tengku Abdul Aziz sebagai Bendahari BN Selangor yang baru.
Walaupun Tengku Zafrul dijadikan menteri oleh Mahiaddin Md Yasin ketika eranya sebagai Perdana Menteri, beliau sebenarnya adalah ahli UMNO sejak sekian lama.
Beliau sebelum ini menjadi ahli UMNO di sebuah bahagian di Wilayah Persekutuan, tetapi kini difahamkan sudah berpindah ke Selangor.
Dengan kedudukan tersebut, Tengku Zafrul boleh dikategorikan sebagai sebahagian daripada kluster menteri daripada UMNO yang berada dalam kabinet.
Berikutan perlantikannya sebagai Bendahari BN Selangor yang dilihat sebagai usaha untuk UMNO menawan semula negeri itu daripada PH, apa yang terlihat ialah kluster mahkamah dan kluster PWTC yang menguasai UMNO kini telah mengiktiraf kluster menteri yang selama ini sebahagian daripadanya sering dikecam dan dimusuhi.
Meski ada yang mengatakan perlantikan itu bertujuan agar UMNO, sama ada di peringkat pusat atau Selangor, menjadi lebih mudah memperolehi dana pilihan raya melalui perolehan projek-projek daripada beliau selaku Menteri Kewangan, pengiktirafan terhadap kluster menteri itu memberi makna yang jauh lebih mendalam lagi.
Ia dengan sendirinya memperlihatkan Tengku Zafrul yang merupakan sebahagian kluster menteri dan dituduh sebagai wakil bank dalam kerajaan telah disucikan oleh kluster mahkamah dan kluster PWTC daripada pelbagai kecaman selama ini, terutama dalam isu pengeluaran RM 10 ribu KWSP dan moratorium ketika pandemik.
Tidakkah keadaan ini menjadikan penyokong kluster mahkamah dan PWTC kini telah kena tipu hidup-hidup oleh pemimpin mereka sendiri?
Tambahan lagi, perlantikan Tengku Zafrul itu turut mendapat pengiktirafan daripada Presiden UMNO, Ahmad Zahid Hamidi ketika beliau menutup majlis Konvensyen BN Selangor di Shah Alam, Ahad lalu.
Makna kata, penyokong setia kluster mahkamah dan PWTC lagilah dimalukan oleh pemimpin yang mereka puja selama ini.
Tambahan lagi jika Tengku Zafrul dalam PRU15 nanti dijadikan “poster boy” untuk menawan semula Selangor, maka dalam hal ini masihkah kluster mahkamah dan PWTC UMNO ingin terus memusuhi pemimpin daripada kluster menteri?
Mahu tidak mahu nampaknya, pemimpin daripada kluster menteri juga yang dijadikan sandaran dalam usaha untuk menawan Selangor.
Begitu pun, berikutan perlantikan Tengku Zafrul itu, bukan saja Mahiaddin telah kehilangan pemimpin yang sebelum ini dijadikannya menteri, malah kluster menteri akhirnya diakui kehebatannya oleh kluster mahkamah dan kluster PWTC UMNO.
– ShahbudinHusin 02/08/2022.

2

1

vote
Article Rating
Kongsikan artikel ini


PAS NI DAH GILA TALAK KE? KENAPA TAK BOLEH SETIA DENGAN BERSATU, PASANGAN SEDIA ADA?

Setiausaha Agung PAS Takiyuddin Hassan berkata, perjumpaan antara pemimpin Umno dan PAS sentiasa berlangsung walaupun tiada mesyuarat melibatkan Muafakat Nasional (MN).
Malah katanya PAS akan meneruskan komitmen dalam MN dan sudah ada usaha dilakukan ke arah itu.
“Kita ada usaha-usaha yang sedang dan akan terus buat. Selagi tak sampai masanya kita akan teruskan demi untuk perpaduan dan kestabilan negara.
“Tidak ada mesyuarat MN pun kita bertemu pemimpin-pemimpin parti berkenan. Kita sentiasa bertemu, waktu terdekat kita bertemu dan dalam waktu terdekat akan bertemu pun ada,” katanya pada sidang media selepas merasmikan kejohanan olahraga Sekolah Kebangsaan Islah di Kota Bharu, hari ini.
Anggota Parlimen Kota Bharu itu berkata demikian ketika diminta mengulas mengenai peluang dan ruang kerjasama antara PAS dan Umno melalui MN menjelang PRU15.
Terdahulu Timbalan Presiden PAS Tuan Ibrahim Tuan Man dilaporkan berkata, kerjasama antara parti itu dengan Umno dalam PRU15, jika dilaksanakan, perlu dibua
t secara menyeluruh

dan bukan di negeri tertentu sahaja.
Tuan Ibrahim berkata demikian ketika ditanya berkenaan tempoh masa yang diberikan kepada Umno untuk membuat keputusan berkaitan MN dan Perikatan Nasional (PN).
PAS memeterai piagam MN dengan Umno ketika kedua-dua parti itu menjadi pembangkang, namun menyertai Perikatan Nasional – yang ditunjangi Bersatu – selepas membentuk kerajaan melalui Langkah Sheraton pada Februari 2020.
Hubungan Umno-PAS kemudian menjadi semakin tegang apabila pemimpin kedua-dua parti – termasuk di peringkat tertinggi – saling berbalas kecaman.
Malah ada desakan daripada pihak tertentu agar MN diisytiharkan sudah berkubur.
Sementara itu Takiyuddin menegaskan PAS sentiasa mengutamakan penyatuan ummah dan perpaduan nasional.
Justeru menurutnya, apa sahaja usaha menuju ke arah itu akan diterokai termasuk kerjasama dengan mana-mana pihak yang boleh mewujudkan penyatuan ummah.
“Tak kiralah parti mana, kita nak bersatu. Kita tidak putus hubungan dengan MN, itu jelas. PAS tidak putus hubungan dengan MN,” tegasnya yang juga menteri tenaga dan sumber asli.
Sumber –
https://m.malaysiakini.com/news/630664

4

1

vote
Article Rating
Kongsikan artikel ini


PKR BUKAN LAGI PARTI DERITA, RAFIZI ADALAH PELENGKAP KEPADA ANWAR

Satu perkara yang ketara sejak Rafizi Ramli menang sebagai pemimpin nombor dua PKR ialah parti itu tidak lagi dilihat lesu serta kurang bermaya.
Malah, PKR kini tampak segar dan berada dalam “mode” menyerang pihak lawan bila-bila masa.
Sejak Langkah Sheraton dan diikuti dengan kekalahan dalam PRN Melaka, Johor dan Sarawak, PKR benar-benar dilihat lesu dan tidak bermaya sehingga ramai orang mula melihatnya sebagai parti yang tiada masa depan.
Sekaligus keadaan itu menjadikan ungkapan Anwar Ibrahim di Kongres Tahunan parti di Melaka dua tahun lalu yang menyebut PKR adalah parti derita sering dimomok-momokkan dan digambarkan telah menjadi kenyataan.
Tetapi, dengan kembalinya Rafizi dan gerakan-gerakan yang dilakukannya, PKR kini sudah jauh berbeza.
Jika ada PRN lagi dalam waktu terdekat ini, semangat dan kebangkitan PKR sudah tentu tidak sama seperti di Melaka, Johor dan Sarawak sebelum ini.
Seperti bermain bolasepak, untuk lebih mungkin menjaringkan gol dan menang perlawanan adalah dengan sentiasa melakukan serangan.
PH berjaya menang PRU14 dulu pun kerana melakukan serangan bertubi-tubi terhadap kubu BN dan penjaga gawangnya, Najib Razak sehingga akhirnya gabungan yang telah berkuasa selama 60 tahun itu berjaya ditumbangkan.
Sebagaimana janji Rafizi sebelum memenangi jawatan Timbalan Presiden PKR lagi, beliau kini benar-benar serius menumpukan serangannya kepada UMNO dan BN, khususnya Najib yang menampakkan jelas mahu kembali semula sebagai Perdana Menteri.
Begitu pun, melalui Ayuh Malaysia yang digerakkannya bersama Nurul Izzah, ia menunjukkan Rafizi tidak lupa kepada kepentingan mengukuhkan kubu sendiri agar dalam serangan bertalu-talu yang dilakukannya itu, ia tidak pula menyebabkan gawang sendiri mudah dibolosi pihak lawan.
Maka, benarlah seperti kata Anwar dalam ucapan penggulungan Kongres Nasional PKR dua minggu lalu, kehadiran Rafizi telah membawa panadol dan menghilangkan pening kepalanya.
Sementara Rafizi dipercayai terus melakukan siri serangan yang kini impaknya sudah mula dirasai dan diperkatakan ramai, beliau bersama Nurul Izzah sudah pun siap dengan jadual untuk menjelajah ke seluruh negara bersama Ayuh Malaysianya.
Di ketika yang sama, Anwar pula terus bergerak ke beberapa lokasi bersama pimpinan PH dalam konteks sebuah gabungan bagi meyakinkan rakyat agar tidak goyah daripada melakukan perubahan dalam PRU15 akan datang.
Ayuh Malaysia yang setakat ini telah mengadakan program penerangan dan jualan meja di KL, Johor Bahru dan Pulau Pinang terbukti telah mendapat sambutan luar biasa dan semua meja habis dijual dalam tempoh yang singkat.
Ini adalah petanda keterujaan terhadap perubahan sudah mula dikembalikan.
Laporan polis terhadap Najib berkaitan insiden Sulu yang digerakkan Rafizi juga telah berjaya menghimpunkan lebih 140 cabang di seluruh negara melakukan hal yang sama sehingga bekas Perdana Menteri itu terlihat jadi “kepanasan” dengan tidak henti-henti membuat posting di FB menafikan kaitan beliau dengannya.
Makna kata, Rafizi dalam hal ini adalah pelengkap kepada Anwar yang selama ini dilihat banyak bersendirian ke sana sini dengan kudratnya yang semakin tidak seberapa di sebalik semangat dan iltizamnya saja yang sentiasa membara untuk melakukan perubahan kepada negara.
Dengan terus menyerang dan menggerakkan Ayuh Malaysia ke seluruh negara bersama Nurul Izzah, sambil dalam masa yang sama tampil pula dengan tawaran-tawaran baru kepada rakyat untuk mengatasi isu-isu kritikal seperti jaminan makanan, pendidikan, latihan vokasional, perumahan, pekerjaan dan sebagainya, Anwar ketika ini seperti sedang diletakkan di landasan yang betul untuk menuju ke Putrajaya.
Cuma, untuk menambahkan lagi keberkesanan, apa yang dilakukan Rafizi sekarang bagi menghadapi PRU15 akan datang hendaklah segera disambut dan dikayuh bersama oleh semua pihak dalam PKR dan juga PH.
Episod pertandingan yang sudah berlalu haruslah segera dilupakan dan kesetiaan kepada “cai-cai” tertentu semasa pertandingan dahulu, baik di peringkat pusat, negeri, cabang, AMK dan Wanita, tidak wajar lagi dipanjang-panjangkan.
Keutamaan bagi semua “cai” sekarang ini ialah untuk menang PRU15 dan jika semua orang sanggup bekerja kuat untuk pilihan raya sepertimana kuatnya mereka bekerja semasa pertandingan dalam parti, tiada cita-cita dan impian yang mustahil untuk dijadikan kenyataan.
Bahkan, pasti amat mengujakan rakyat jika gandingan Anwar dan Rafizi dapat dibawa ke seluruh negara bermula dalam waktu yang terdekat ini sebagai membuktikan gandingan mereka berdua benar-benar saling melengkapi untuk menuju kemenangan.
– ShahbudinHusin 03/08/2022.

4.3

3

votes
Article Rating
Kongsikan artikel ini


GTA TAK MAMPU KE MANA, SILAP-SILAP LANGKAWI PUN KALAH SAMA

Tun Mahathir Mohamad petang tadi mengumumkan pembentukan sebuah gagasan baru bagi menghadapi PRU15 akan datang yang dinamakan Gerakan Tanah Air atau GTA.
Dikenali sebagai gabungan parti politik Melayu dan untuk membela nasib orang Melayu, GTA ditunjangi oleh Parti Pejuang Tanah Air (Pejuang) yang dipengerusikan Tun Mahathir sendiri, Parti Putra Bumiputera Perkasa Malaysia (Putra)  pimpinan veteran politik Ibrahim Ali, serpihan PAS Parti Barisan Jemaah Islamiah Se-Malaysia (Berjasa) dan Parti Perikatan India Muslim Nasional (Iman).
Difahamkan sejumlah NGO turut bersetuju bersama-sama dengan GTA dalam menghadapi PRU15 akan datang nanti.
Bagi mencapai matlamat politiknya, GTS menyasarkan untuk bertanding 120 kerusi Parlimen majoriti Melayu daripada keseluruhan 222 kerusi Parlimen yang ada dalam negara.
“Usaha kita ialah untuk lawan parti Melayu yang telah menyeleweng iaitu UMNO.
“Sebab itu kita buat parti Melayu untuk menentang parti Melayu,” katanya lagi.
Tun Mahathir yang dilantik sebagai Pengerusi GTA seterusnya menjemput orang Melayu yang berasa curiga dengan masa depan mereka untuk menyertai gabungan itu bagi membela nasib orang Melayu.
“GTA adalah bertujuan untuk membela serta menyelesaikan masalah yang dihadapi orang Melayu sejak sekian lama,” tambahnya lagi.
Meskipun dalam ucapannya Tun Mahathir menegaskan matlamat GTA ialah untuk membela nasib orang Melayu dan melawan UMNO, matlamat sebenar yang ada dalam hati beliau tidak lain ialah untuk menghalang Anwar Ibrahim daripada menjadi Perdana Menteri.
Kalau untuk membela Melayu, Tun Mahathir sudah berpeluang menjadi Perdana Menteri selama 22 tahun bersama BN dan 22 bulan lagi bersama PH kemudiannya, tetapi apa yang telah dilakukannya?
Melayu mana yang telah dibantu, ditolong serta diperbaiki nasibnya semasa beliau ada kuasa, selain mengecam tak habis-habis tentang Melayu malas dan sebagainya?
Begitu juga kalau untuk menjatuhkan UMNO, beliau dengan dibantu oleh PH dan disokong oleh Anwar yang pernah dipenjarakannya, perkara itu sudah pun berjaya dilakukan pada 2018 lalu, tetapi siapa akhirnya yang memberi nafas semula kepada UMNO?
Kalau janji tidak dimungkiri serta dikhianati dan Tun Mahathir tidak menjatuhkan kerajaan sendiri semata-mata sebagai muslihat untuk berkuasa sampai mati, apakah UMNO dapat bertapak semula seperti yang ada hari ini?
Tengoklah cermin Tun dan jawablah sendiri soalan-soalan di atas!!
Begitu pun, melihat kepada gandingan parti dan pemimpin yang ada bersama GTA, terlalu sukar untuk semua matlamat itu hendak dicapai, baik matlamat yang tersurat atau yang tersirat.
Selain parti dan pemimpin yang ada bersama GTA tiada rekod kecemerlangan yang boleh membuatkan rakyat teruja serta tergamit hati untuk memberi sokongan, semua mereka itu tergolong dalam kelompok yang boleh dipanggil “Atuk dan Pakcik” belaka.
Golongan muda dan pertengahan usia barangkali langsung tidak tertarik hati dengan GTA.
Yang paling buruk dan ditakuti sekali tentunya ialah rekod mungkir janji dan menjatuhkan kerajaan sendiri yang ada pada Tun Mahathir sendiri.
Siapa mahu percaya kepada beliau lagi sekarang ini?
Dengan demikian, jauh panggang daripada api untuk mengharapkan GTA mampu membuat kejutan dan silap-silap dalam 120 kerusi yang ditandinginya itu, tiada satu pun yang mampu dimenangi, termasuk Langkawi akan turut kecundang juga.
Salah congak juga, akibat undi Melayu semakin berpecah sesama sendiri, daripada matlamat tersirat GTA untuk memberi halangan, kalian akhirnya lebih terbuka untuk Anwar menjadi Perdana Menteri.
– ShahbudinHusin 04/08/2022.

4.8

5

votes
Article Rating
Kongsikan artikel ini


PENYELEWENGAN PROJEK KAPAL PERANG LCS HANGUSKAN RM890 JUTA – NAJIB, ZAHID DAN H2O WAJIB JAWAB

Saya mengalu-alukan tumpuan masyarakat kepada nasib perajurit negara yang secara langsung berkait dengan dana awam. Isu ini lebih kritikal berbanding skandal-skandal lain kerana ia melibatkan pelbagai dimensi (“multi dimensional”), seperti:
1. Penyelewengan dana rakyat untuk membina sistem pertahanan negara yang dianugerahkan terus kepada syarikat yang dikawal tabung amanah yang sepatutnya menjaga kebajikan perajurit
2. Apabila projek dan dana diselewengkan, bukan sahaja tabung amanah mengalami kerugian, sistem pertahanan negara terdedah kepada pelbagai risiko apabila kelengkapan dan persenjataan menjadi lapuk dan ketinggalan zaman
3. Mangsa seterusnya ialah perajurit yang terus dipinggirkan dan tidak terbela, sedangkan jika berbilion ringgit yang diselewengkan melalui perolehan projek-projek pertahanan ini tidak berlaku, wang itu boleh digunakan untuk memberi elaun dan pencen yang lebih baik kepada perajurit
Hari ini, Pengerusi Jawatankuasa Kira-kira Awam Negara (PAC), YB Wong Kah Woh mengeluarkan kenyataan mengenai dapatan-dapatan PAC yang meneliti pengendalian projek Littoral Combat Ship (LCS) yang telah berlarutan sejak 2011.
Untuk makluman orang ramai, projek yang dianugerahkan secara terus dalam tahun 2011 telah menelan belanja RM6 bilion setakat 2022 tetapi satu kapal perang pun belum disiapkan. Mengikut jadual kontrak, sepatutnya lima kapal perang telah disiapkan dan diserahkan kepada Tentera Laut Diraja Malaysia (TLDM) untuk beroperasi.
Sebenarnya saya telah mengumpul maklumat dan mengkaji skandal ini sejak beberapa bulan lalu atas kapasiti saya sebagai orang awam.
Berikut adalah maklumat penting yang perlu diketahui oleh orang awam:
i. Pada 16 Disember 2011, Kementerian Pertahanan mengeluarkan Surat Lantikan (“Letter of Award”atau LOA) kepada Boustead Naval Shipyard Sdn Bhd (BNS) untuk membina dan membekalkan enam “second generation patrol vessels”(SGPV) “littoral combat ship” (LCS) dengan jumlah kontrak RM9 bilion. Menteri Pertahanan pada ketika itu yang bertanggungjawab menguruskan projek ini ialah Dato’ Seri Ahmad Zahid Hamidi, presiden UMNO sekarang.
ii. Kerajaan Persekutuan menandatangani kontrak akhir dengan BNS bagi kontrak berjumlah RM9 bilion ini pada 17 Julai 2014. Menteri Pertahanan pada ketika itu, yang merundingkan perjanjian akhir ialah Dato’ Seri Hishamuddin Hussein, Menteri Kanan kerajaan gabungan PAS-UMNO-Bersatu sekarang.
Perdana Menteri pada ketika LOA dan kontrak projek ini diselesaikan tidak lain dan tidak bukan adalah Dato’ Seri Najib Tun Razak.
Saya telah mengumpulkan maklumat berkenaan penyelewengan demi penyelewengan yang berlaku sepanjang sedekad projek ini berjalan. Saya akan kembali mendedahkan satu persatu dalam siri expose sepanjang bulan Ogos ini seperti yang saya pernah lakukan semasa skandal NFC, 1MDB, Tabung Haji dan Felda dahulu.
Saya bermula pada hari ini dengan soalan yang mudah:
Siasatan yang dilakukan secara dalaman setakat ini menunjukkan bahawa sekurang-kurangnya RM890 juta telah diselewengkan dari projek ini, baik dari segi penipuan, wang yang dipindahkan kepada pihak yang bertujuan menipu kontrak, duplikasi kontrak dengan tuntutan berganda dan pelbagai penyelewengan ini.
Saya percaya siasatan dalaman ini telah sampai kepada Hishamuddin Hussein. Sebagai menteri yang menandatangani kontrak dalam tahun 2014, beliau juga menteri yang menandatangani perjanjian tambahan (“supplementary contract”) pada 31 Mei 2022 untuk menghidupkan kembali projek ini.
Sebagai menteri pertahanan yang paling lama menguruskan projek ini, beliau sudah tentu tahu tentang segala laporan dalaman mengenai penyelewengan projek ini.
Kenapa sehingga sekarang beliau tidak mengambil tindakan untuk menangani penemuan penyelewengan berjumlah RM890 juta itu kerana tidak ada satu kes pun yang dibawa terhadap pihak-pihak yang dinamakan terlibat di dalam penyelewengan tersebut?
Skandal ini bakal memerangkap UMNO menjelang PRU15 kerana ia akan membuktikan bagaimana UMNO menuduh Pakatan Harapan menjual aset negara, sedangkan di bawah pentadbiran UMNO:
i. Persenjataan dan pertahanan negara terbengkalai sehingga ketinggalan berbanding jiran kita seperti Indonesia
ii. Nasib perajurit yang kebanyakannya Melayu diabaikan apabila dana yang sepatutnya memanfaatkan mereka hangus akibat penyelewengan
Saya akan terus mendedahkan maklumat terperinci penyelewengan ini satu persatu sehinggalah Zahid Hamidi, Hishamuddin Hussein dan Najib Razak bersuara untuk menjawab.
Skandal kapal perang terbengkalai ini berlaku dibawah pengawasan dan pengurusan mereka, wajiblah mereka tampil menjelaskan kepada rakyat.
RAFIZI RAMLI
Timbalan Presiden Keadilan
4 Ogos 2022.

4.4

7

votes
Article Rating
Kongsikan artikel ini


ZURAIDA ‘PELOMPAT KATAK TAK BOLEH PAKAI’, WATAKNYA BERTENTANGAN DENGAN PRINSIP BN

Dalam apa keadaan dan dipandang daripada sudut mana sekali pun, Zuraida Kamaruddin adalah termasuk dalam kategori pemimpin lompat katak.
Lompatannya pula bukan sekali, bahkan lebih daripada dua kali hanya dalam satu tempoh penggal Parlimen.
Daripada PKR, beliau menentang kepimpinan parti untuk bersama kem Azmin Ali meninggalkan parti itu berikutan Langkah Sheraton, seterusnya melompat menyertai Bersatu dan kini kemudian melompat sekali lagi kepada Parti Bangsa Malaysia Malaysia atau PBM.
Beliau yang juga Ahli Parlimen Ampang adalah Presiden PBM sekarang ini.
Daripada segi gabungan pula, beliau melompat daripada PH kepada PN dan kini sedang memohon untuk menyertai BN.
Berpuluh tahun berjuang bersama PKR menentang serta mencemuh BN, akhirnya BN juga yang dicari untuk dipeluk dan dicium dalam meneruskan perjuangan masa depannya yang kian menuju kelam.
Kenapa beliau sanggup menjilat ludahnya kembali?
Tentulah jawabnya tidak lain tidak bukan ialah kerana kerajaan sekarang diketuai oleh BN dan Perdana Menteri, Ismail Sabri Yaakob turut daripada BN, selain BN juga dilihat lebih mempunyai masa depan berbanding PN, walau kedua-dua BN dan PN adalah sama-sama dalam kerajaan.
Kalau ketika ini Mahiaddin Md Yasin masih lagi Perdana Menteri, tentu mustahil untuk Zuraida meninggalkan Bersatu dan PN.
Pasti tidak mungkin juga beliau sedia menubuhkan PBM dan tebal muka memohon menyertai BN.
Semua yang dilakukan Zuraida dengan memilih menubuhkan PBM dan menyertai BN adalah semata-mata kerana kepentingan peribadi dan untuk menyelamatkan masa depan politiknya saja.
Tiada walau sekelumit sekali pun untuk kepentingan rakyat di sebalik tindakannya itu.
Zuraida tidak terus masuk UMNO kerana ada rasa malu berbuat demikian, lalu dengan menubuhkan PBM dan memohon menyertai BN dapatlah dilindungi sedikit perasaan itu.
Walhal ia tidak berbeza pun, cuma beza masuk rumah antara ikut pintu depan dengan pintu tepi saja.
Orang di dalam rumah BN itu tetap juga ada Zahid Hamidi, Ismail Sabri, Najib Razak, Tok Mat dan lain-lainnya.
Tidak mustahil kalau ketika ini Anwar Ibrahim adalah Perdana Menteri, Zuraida turut tidak malu juga membawa PBM untuk memohon menjadi anggota PH.
Dalam istilah yang mudah, watak dan langkah politik seperti Zuraida ini sama sekali “tidak boleh pakai”.
Keutamannya hanyalah menjaga jawatan, kedudukan dan kepentingan peribadi semata-mata.
Selepas ini, entah ke mana lagi beliau akan melompat untuk mencari tempat.
Sebab itu, langkah BN Ampang yang menaikkan beberapa poster di kawasan itu sebagai tanda protes menentang kemasukan PBM ke dalam BN adalah wajar dan tepat.
Ini kerana Zuraida bukan saja-saja memohon menyertai BN, melainkan dengan keinginan, harapan dan nafsu agar diberi ruang bertanding lagi di Parlimen Ampang, seterusnya perlu disokong penuh pula oleh UMNO, MCA dan MIC.
Habis, kalau kemasukannya diterima, apa jadi kepada ahli dan pemimpin yang selama ini setia tidak berbelah bagi kepada BN dan tidak pernah setapak pun meninggalkan medan perjuangan?
Apakah wajar mereka pula bertindak berkempen untuk memenangkan seorang pelompat katak?
Di samping itu, dengan lulusnya RUU Anti Lompat Parti dan BN selama ini menentang keras amalan melompat parti, menerima kemasukan PBM ke dalam BN adalah bertentangan dengan apa yang diperjuangkan itu.
Keberadaan Zuraida dan PBM dalam BN hanya akan merosakkan nama BN di mata rakyat.
Tiada beza antara melompat parti dan menyertai parti lain dengan menubuhkan parti baru serta meninggalkan gabungan sedia ada untuk beralih kepada gabungan baru.
Kenapa PBM tidak mahu memohon menyertai PN?
Dalam hal ini, apakah kerana ingin menyelamatkan Zuraida yang “tak boleh pakai” itu, Zahid Hamidi, UMNO dan BN juga tidak kisah menjilat ludah sendiri?
– ShahbudinHusin 04/08/2022.

5

3

votes
Article Rating
Kongsikan artikel ini


DIBELENGGU KESUNTUKAN MASA, MAMPUKAH PASUKAN ZAID IBRAHIM TAMPIL CEMERLANG MEMBELA NAJIB?

Apa yang dicari semua orang dalam kes-kes yang dibicarakan di mahkamah ialah keadilan.
Mahkamah itu sendiri diwujudkan untuk memberi keadilan dan orang yang pergi mahkamah, tidak lain yang dicarinya melainkan keadilan.
Untuk mencari keadilan itu pula, prosesnya mestilah juga adil supaya keadilan yang berjaya ditegakkan adalah keadilan yang sejati.
Meski sesuatu keputusan mahkamah terlihat adil, ia tetap akan menjadi persoalan jika proses menuntut keadilan itu terdapat elemen-elemen yang tidak adil.
Seseorang yang dihukum bersalah dan dihantar ke penjara, bukan saja keputusan yang dibuat itu mesti mencerminkan keadilan, tidak terkecuali ialah prosesnya juga mesti adil.
Keputusan yang adil, tetapi diputuskan melalui proses yang tidak adil hampir tidak berbeza dengan keputusan yang tidak adil yang dibuat dalam proses yang adil.
Inilah yang menimbulkan pertikaian, malah kebingungan dalam keputusan Mahkamah Persekutuan Jumaat lalu menolak permohonan pasukan peguam bela Najib Razak yang baharu untuk memohon lebih masa bagi membuat persiapan terhadap kes rayuan itu.
Selain keadaan itu mencetuskan pertikaian dan kebingungan beberapa pihak, ia sekali gus menimbulkan persoalan sama ada mahkamah bertindak terlalu tegas dalam menolak permohonan tersebut.
Pada 26 Julai lalu, firma guaman, Zaid Ibrahim Suffian TH Liew & Partners memaklumkan kepada Mahkamah Persekutuan bahawa mereka dilantik Najib untuk mengendalikan rayuan kes SRC International bagi menggantikan Shafee & Co.
Sementara firma guaman diketuai Zaid Ibrahim diberi lantikan, tetapi peguam veteran, Hisyam Teh Poh Teik dinamakan sebagai peguam bela utama yang mengetuai penghujahan di mahkamah untuk menggantikan Shafee Abdullah.
Najib terpaksa melantik pasukan peguam bela baharu untuk mengendalikan kes rayuannya berikutan keputusan Mahkamah Tinggi Kuala Lumpur lima hari sebelum itu menolak permohonan untuk melantik peguam diraja UK, (Queen Counsel) Jonathan Laidlaw, seorang pakar perundangan jenayah kolar putih untuk menjadi peguam bela utamanya dalam rayuan muktamad kes itu di Mahkamah Persekutuan.
Sejurus selepas dilantik, firma guaman yang diketuai Zaid itu segera menulis kepada mahkamah memohon penangguhan tarikh rayuan yang sebelum itu telah ditetapkan pada 15 Ogos hingga 30 Ogos.
Antara alasan yang diberikan dalam permohonan itu ialah firma berkenaan memerlukan masa untuk membuat persiapan komprehensif dalam membentangkan rayuan terakhir mereka, termasuk berpuluh ribu helai dokumen.
Berikutan permohonan penangguhan itu ditolak, firma guaman Zaid hanya mempunyai masa sekitar tiga minggu untuk membuat persiapan sebelum tarikh perbicaraan rayuan bermula pada 15 Ogos ini.
Mampukah Zaid dan pasukan peguamnya membuat persiapan komprehensif dan membentangkan hujah konkrit bagi mencari keadilan dalam tempoh yang relatifnya sangat terbatas itu?
“Mahkamah Persekutuan nampaknya menguruskan penjadualan kes rayuan Najib ini dengan amat ketat,” kata seorang peguam kanan sebagaimana dipetik daripada portal FMT.
“Keadaan ini memberikan gambaran salah, seolah-olah mahkamah mahu menyelesaikan kes rayuan ini secara tergesa-gesa.
“Ini sesuatu yang merunsingkan,” kata peguam itu yang tidak mahu namanya disiarkan.
Dalam kes Najib, meskipun mungkin ramai yang mahu melihat beliau segera dihantar ke penjara, tetapi sebagaimana dalam semua kes mahkamah yang lain, bukan saja keputusan yang dibuat itu mesti adil, proses dalam mencari keadilan itu juga hendaklah adil.
Adakah Zaid dan pasukan peguamnya sekarang ini dan sehingga 15 Ogos apabila kes rayuan itu bermula, sedang bekerja 26 jam sehari?
– ShahbudinHusin 04/08/2022.

4

3

votes
Article Rating
Kongsikan artikel ini


SPRM DITANYA – MENGAPA TAK KEDENGARAN SIASAT KES PEMBELIAN KAPAL PERANG LCS?

Jawatankuasa Kira-kira Wang Negara Parlimen (PAC) semalam telah membentangkan laporan mengenai Perolehan Kapal Tempur Pesisir Pantai (LCS) kepada Dewan Rakyat.
Amat menyedihkan untuk melihat bagaimana Kerajaan sekali lagi gagal terhadap rakyat Malaysia, dengan satu lagi skandal mega yang mendedahkan kerugian sebanyak RM6 billion.
Skandal ini telah membuktikan Azam Bak salahi – dia sebelum ini mengetepikan penerbitan Indeks Persepsi Rasuah (CPI) oleh Transparency International (TI) dengan mengatakan yang indeks ini hanyalah persepsi dan bukannya fakta.
Walaupun bekas Panglima Tentera Laut, Tan Sri Dr Abdul Aziz bin Jaafar, telah menggambarkan proses membuat keputusan dalam projek LCS ini sebagai “sangat salah”, laporan PAC memberitahu kita bahawa “semuanya salah” dalam projek LCS yang bernilai RM9 billion ini – dari pelantikan kontraktor, pilihan reka bentuk kapal, sehinggalah kepada bagaimana wang pembayar cukai dibelanjakan, dibakar, dan dibazirkan.
Ahmad Zahid Hamidi, Menteri Pertahanan ketika itu, telah memilih untuk berdiam diri dalam 24 jam yang lepas walaupun dia dinamakan dalam Laporan PAC ini atas keputusannya untuk memilih reka bentuk GOWIND dari French Naval Group untuk kapal LCS, bertentangan hasrat pihak Tentera Laut sebagai pengguna yang mahu reka bentuk SIGMA dari pihak Belanda.
Zahid perlu menjelaskan kepada seluruh negara mengapa dia membuat keputusan sebegini yang memberikan kelebihan kepada Kontraktor tersebut.
Perkara ini adalah isu yang melibatkan keselamatan negara dan pihak Tentera Laut yang akan perlu berperang menggunakan LCS ini.
Apakah perkara yang telah mendorong Zahid untuk mengabaikan surat bantahan yang dihantarkan oleh Dr Abdul Aziz Jaafar yang telah menjejaskan kepentingan pihak Tentera Laut dan negara?
Ini adalah kes di mana Menteri Pertahanan bersalah mengabaikan kepentingan pertahanan negara!
Lebih banyak keraguan timbul apabila kita menyedari yang pengeluar GOWIND adalah pembekal yang sama yang membekalkan kapal selama Scorpene yang terkenal sebelum ini.
Bekas Timbalan Menteri Pertahanan, Liew Chin Tong, pada tahun 2020 telah menggesa Kerajaan untuk menyiasat RM1 billion yang hilang yang berkaitan dengan projek LCS.
Kita tidak melihat apa-apa penyiasatan diumumkan oleh Kerajaan mahupun apa-apa tindakan yang diambil SPRM sejak dari gesaan ini.
Laporan PAC ini mungkin telah memberikan sedikit petunjuk kepada SPRM sekiranya SPRM tidak tahu mengenai wang yang hilang ini.
Amat mengejutkan apabila Laporan PAC mendedahkan bukan hanya RM1 billion yang telah hilang, tetapi sebanyak RM1.4 billion telah hilang.
Sejumlah RM400 juta telah digunakan oleh Kontraktor untuk membayar hutang lamanya, RM305 juta digunakan untuk membina sebuah pusat di Cyberjaya, yang agak tidak berkaitan dengan pembinaan kapal, dan RM700 juta diklasifikasikan sebagai kos berlebihan oleh pihak Kontraktor.
Kini tanggungjawabnya terletak kepada SPRM untuk menyiasat setiap aspek perbelanjaan dan memberitahu rakyat sama ada wang ini telah disedut keluar dan siapa yang telah menerima manfaat darinya.
Bolehkah Ketua Pesuruhjaya SPRM, Azam Baki, memberitahu rakyat Malaysia, apa yang sedang dilakukan SPRM mengenai Laporan PAC ini dan juga menjelaskan mengapa badan tersebut tidak bertindak awal lagi?
LIM KIT SIANG
Ahli Parlimen Iskandar Puteri, Johor.

4.4

5

votes
Article Rating
Kongsikan artikel ini


PM BERANI BATAL BERTEMU PN PETUNJUK PRU15 SUDAH DEKAT, BERSATU BAKAL SELAMANYA KEMPUNAN KERUSI TPM

Perdana Menteri, Ismail Sabri Yaakob nampaknya sudah mula berani menunjukkan “taring dan kukunya” kepada Perikatan Nasional atau PN.
Berikutan terus diasak untuk melantik Timbalan Perdana Menteri daripada Bersatu, walaupun pada awalnya setuju untuk bertemu delegasi BN, beliau kemudian membatalkan pertemuan itu pada saat-saat akhir.
Pembatalan itu membuatkan ada pemimpin Bersatu jadi naik darah sehingga tercetus perbincangan untuk menarik sokongan terhadap kerajaan.
Begitu pun, perbincangan menarik sokongan itu hanya sekadar perbincangan semata-mata untuk melihat kesan baik dan buruknya tanpa ada sebarang keputusan yang dipersetujui.
Berdepan persoalan itu, Ismail Sabri tidak mengambil masa lama untuk memberi tindak balasnya.
Kata beliau, jika ada parti yang menarik sokongan terhadap kerajaan, maka PRU15 terpaksa diadakan dengan seberapa segera.
Makna kata, Ismail Sabri dalam hal ini tidak akan membiarkan dirinya seperti Tun Mahathir Mohamad dan Mahiaddin Md Yasin yang terus meletak jawatan apabila berdepan kehilangan sokongan.
Beliau sebaliknya ingin melawan tindakan tersebut dengan membubarkan Parlimen untuk sama-sama berhadapan dengan undi daripada rakyat.
Sebagaimana ramai faham, tujuan Bersatu menuntut jawatan nombor dua dalam kerajaan itu adalah untuk kepentingan menghadapi PRU15 kerana seorang Timbalan Perdana Menteri mempunyai peruntukan khas sebanyak RM400 juta dari segi pemberian projek-projek pembangunan.
Bayangkan betapa selesanya Bersatu dan PN jika jawatan Timbalan Perdana Menteri jadi milik mereka?
Dengan Ismail Sabri memberi gambaran bahawa Parlimen akan dibubarkan jika ada parti yang menarik sokongan, sudah tentu Bersatu terus “kecut telur” untuk berbuat demikian.
Ini kerana Bersatu hanya mahukan jawatan Timbalan Perdana Menteri itu dan tidak mahu PRU15 diadakan dalam kadar masa yang segera.
Kalau menarik sokongan dan PRU15 diadakan segera dalam keadaan jawatan Timbalan Perdana Menteri tidak diperolehi, mudah kata…habislah mereka.
Situasi ini akan menjadikan PN dan Bersatu tiada pilihan lain selain terus menyokong kerajaan, walau pelbagai perasaan ada dalam hati kerana jawatan Timbalan Perdana Menteri yang diidam-idamkan gagal diperolehi.
Melihat kepada keberanian Perdana Menteri membatalkan pertemuan dengan delegasi PN itu, yang jelas ini adalah petunjuk bahawa dalam fikiran Ismail Sabri kini sudah ada tarikh yang dekat untuk beliau membubarkan Parlimen.
Disebabkan tarikh untuk mengadakan PRU15 itu sudah terlalu dekat, Ismail Sabri barangkali beranggapan tiada keperluan dan membazir saja untuk melantik seorang Timbalan Perdana Menteri.
Oleh kerana tiada keperluan membuat lantikan, maka tiada keperluan jugalah untuknya bertemu dengan delegasi PN itu.
Jika tiada aral melintang, dijangka Ismail Sabri akan bertindak membubarkan Parlimen sebelum berakhir Ogos ini dan pengundian bakal dilangsungkan pada September.
Dalam erti kata lain, tindakan berani Ismail Sabri membatalkan pertemuan dengan delegasi PN itu adalah isyarat bahawa PRU15 sudah terlalu dekat, selain petunjuk Bersatu akan selamanya kempunan untuk memperolehi jawatan Timbalan Perdana Menteri.
Khusus kepada Hamzah Zainuddin atau Azmin Ali yang sama-sama mengidam jawatan Timbalan Perdana Menteri…sabor jelah!!
– ShahbudinHusin 06/08/2022.

4.7

3

votes
Article Rating
Kongsikan artikel ini